
Általános szabályok

A szakmai program célja, hogy meghatározza a vonatkozó jogszabályok, az egyedi sajátosságok alapján az intézmény szakmai tevékenységét, ennek érdekében megállapítsa:
· az intézményi szolgáltatások céljait, feladatait, 

· az ellátottak körét, 

· a feladatellátás szakmai tartalmát, módját, a biztosított szolgáltatások formáit, körét, rendszerességeit, 

· az ellátások igénybevételeinek módját,

· az ellátottak, kliensek és az intézményi ellátásban közreműködő dolgozók jogainak védelmével kapcsolatos szabályokat,

· az intézmény szervezetére vonatkozó szakmai-szervezeti információkat (a szervezeti egységek feladatköreinek megjelölését, létszámát és szakképzettség szerinti megoszlását).

A szakmai program hatálya

A szakmai program a jóváhagyás napján lép hatályba.

A szakmai programot a jogszabályokban meghatározott elemeinek megváltozása, módosulása esetén módosítani kell.

A szakmai program személyi hatálya kiterjed az ellátottakra, kliensekre, valamint az intézmény szakmai működtetésében, szolgáltatásai nyújtásában közreműködő személyekre.

A szakmai program területi hatálya a Humán Szolgáltató Központ telephelyeire vonatkozóan terjed ki.
A szakmai program nyilvánossága

A szakmai programot nyilvánosságra kell hozni.

A nyilvánosságra hozatal a következőképpen történik:

· kifüggesztésre kerül az intézmény hirdetőtábláján
A szakmai program módosításakor a nyilvánosságra hozatalról ismételten gondoskodni kell.

I.

INTÉZMÉNY MŰKÖDÉSÉRE VONATKOZÓ SZERVEZETI KÉRDÉSEK

Kiskőrös Város Képviselő-testülete 92/2009. számú határozatával, a helyi önkormányzatokról szóló 1990. évi LXV. Törvény 38. § (1) bekezdése, az államháztartásról szóló 1992. évi XXXVIII. törvény 66. §-a, valamint a költségvetési szervek jogállásáról szóló 2008. évi CV. törvény 1. §-a alapján az alábbi adattartalommal adta ki az intézmény alapító okiratát:
Az intézmény 
l.)  Megnevezése: Humán Szolgáltató központ

2.) Székhelye:      62OO Kiskőrös, Kossuth L. u. 27.

     Telephelyei:    1./  Kiskőrös, Kossuth L. u. 27.

                              2./  Kiskőrös, Árpád u. 6.

3.) Jogszabályban meghatározott közfeladata:

A szociális igazgatásról és a szociális ellátásokról szóló 1993. évi III. törvény, valamint a gyermekek védelméről és a gyámügyi igazgatásról szóló 1997. évi XXXI. törvényben meghatározott szociális alapszolgáltatás és gyermekjóléti alapellátás.
4.) Szakágazat száma és megnevezése:

881000 Idősek, fogyatékossággal élők szociális ellátása bentlakás nélkül

Szakfeladatok száma, megnevezése:

879017      Helyettes szülőnél elhelyezettek ellátása

881011      Idősek nappali ellátása

889101      Bölcsődei ellátás

889201      Gyermekjóléti szolgáltatás

889921      Szociális étkeztetés

889922      Házi segítségnyújtás

889924      Családsegítés

889943      Munkáltatók által nyújtott lakástámogatások
5.) Működési köre: Kiskőrös város közigazgatási területe, valamint önkormányzati társulásban ellátott feladat (helyettes-szülői hálózat) esetében a társult településeken.
6.) Alapító jogokkal felruházott irányító szerv neve, székhelye:
     Kiskőrös Város Képviselő – testülete

     6200 Kiskőrös, Petőfi tér 1.

7.) Típus szerinti besorolása: közszolgáltató költségvetési szerv, közintézmény

      Feladatellátáshoz kapcsolódó besorolása: önállóan működő költségvetési szerv

8.) Gazdálkodási feladatokat ellátó szerv megnevezése:

      Kiskőrös Város Polgármesteri Hivatala – Pénzügyi Osztály    
      6200 Kiskőrös, Petőfi tér 1.
I/A.

INTÉZMÉNY SZERVEZETI FELÉPÍTÉSE

l.) Intézmény struktúrája:

Intézményvezető


	    Szociális alapszolgáltatás

· Étkeztetés

· Házi segítségnyújtás

· Családsegítés

· Idősek nappali ellátás 
Szakmai vezető: 

Vezető családgondozó I.
	
	   Gyermekjóléti alapellátás

· Gyermekjóléti szolgálat

· Helyettes-szülői hálózat

Szakmai vezető: 

Vezető családgondozó II.




	Gyermekek napközbeni ellátása

- Bölcsőde
Szakmai vezető: 

Bölcsőde vezető




2./ Intézmény irányító struktúrája:
     Az intézmény élén az igazgató áll.

     Az intézmény vezetőség tagjai: a szakmai csoportvezetők

Szakmai csoportvezetők:

      - Szociális alapszolgáltatás:                                                 vezető családgondozó     I.

      - Gyermekvédelmi – gyermekjóléti alapszolgáltatás:          vezető családgondozó    II.

      - Bölcsőde:                                                                           bölcsődevezető

I/B. 

AZ INTÉZMÉNYI SZAKMAI CSOPORTOK TAGOLTSÁGA, JELLEMZŐI, FELADATA
1.) Intézményvezető
Felelős:   - Az intézmény szabályszerű működéséért

                - Az intézmény gazdálkodási tevékenységéért

                - Intézményben végzett szakmai munka színvonaláért, hatékonyságáért 

                - Munkáltatói jogok gyakorlásáért

                - Oktatási, továbbképzési terv elkészítéséért, új ellátások kidolgozásáért

Figyelemmel kíséri, irányítja, ellenőrzi, koordinálja:
                   - Az intézményben végzett szakmai munkát 

                   - Intézményi költségvetés tervszerű, takarékos teljesítését

                   - Adminisztrációs, dokumentációs tevékenységet

                   - Etikai követelmények megvalósulását

                   - Munkafegyelem betartását

                   - Társadalmi tulajdon védelmét

2.) Szociális alapszolgáltatás

Feladata: - segítséget nyújtani a szociálisan rászorulók részére saját otthonukban és lakókörnyezetükben az önálló életvitel fenntartásában, valamint egészségi állapotukból, mentális állapotukból vagy más okból származó problémák megoldásában.

3.) Gyermekjóléti alapellátás

Feladata: - hozzájárulni a gyermek testi, értelmi, érzelmi és erkölcsi fejlődésének, jólétének, a családban történő nevelésének elősegítéséhez, a veszélyeztetettség megelőzéséhez és a kialakult veszélyeztetettség megszüntetéséhez, valamint a gyermek családjából történő kiemelésének a megelőzéséhez.

4.) Gyermekek napközbeni ellátása - Bölcsőde

Feladata: - a három éven aluli gyermekek gondozása – nevelése, harmonikus testi – 

szellemi fejlődésének segítése az életkori és egyéni sajátosságok figyelembevételével.

5.) Gazdasági-műszaki csoport
Feladata: - az intézmény zavartalan működéséhez szükséges pénzügyi – gazdasági, valamint műszaki - technikai feltételek biztosítása.

Az intézmény a szakmai munkáját az alábbi jogszabályok, valamint végrehajtási rendeletekben szabályozott előírások szerint végzi: 
· 1993. évi III. törvény - a szociális igazgatásról és szociális ellátásokról 
· 1997. évi XXXI. törvény- a gyermekek védelméről és a gyámügyi igazgatásról

· 1/2000. (I. 7.)  SzCsM rendelet - a személyes gondoskodást nyújtó szociális intézmények szakmai feladatairól és működésük feltételeiről
· 36/2007. (XII. 22.) SZMM rendelet - gondozási szükséglet, valamint az egészségi állapoton alapuló szociális rászorultság vizsgálatának és igazolásának részletes szabályairól

· 9/1999 (XI. 24.) SzCsM rendelet -  a személyes gondoskodást nyújtó szociális ellátások igénybevételéről  
· 29/1993. (II. 17.) Kormány rendelet - a személyes gondoskodást nyújtó szociális ellátások térítési díjáról 
· 188/1999. (XII. 16.) Kormány rendelet - a személyes gondoskodást nyújtó szociális intézmény és falugondnoki szolgálat működésének engedélyezéséről, továbbá a szociális vállalkozás engedélyezéséről 

· 9/2000. (VIII. 4.) SzCsM rendelet - a személyes gondoskodást végző személyek továbbképzéséről és a szociális szakvizsgáról szóló többször módosított 

· 15/1998.(IV.30) NM rendelet – a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről.
· 133/1997. (VII.29.) Kormány rendelet – a személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról
· 235/1997. (XII.17.) Kormány rendelet – a gyámhatóságok, a területi gyermekvédelmi szakszolgálatok, a gyermekjóléti szolgálatok és a személyes gondoskodást nyújtó szervek és személyek által kezelt személyes adatokról
· 9/1993. (VIII.12.) önkormányzati rendelet – szociális igazgatásról és szociális ellátásokról
· 24/2006. (XII.28.) önkormányzati rendelet – a személyes gondoskodást nyújtó szociális és gyermekjóléti ellátok térítési díjáról
II.

 A HUMÁN SZOLGÁLTATÓ KÖZPONT CÉLJA, FELADATA, 

FELADATELLÁTÁS SZAKMAI TARTALMA

Kiskőrös Város Önkormányzata, a város lakosainak esélyegyenlőségének növelése, valamint élethelyzetük javulása, szinten tartása érdekében, a szociális alapszolgáltatások, és gyermekjóléti alapellátások biztosításával hozta létre a Humán Szolgáltató Központ intézményét, mint komplex ellátó rendszert.

Hangsúlyozni kell, hogy a szociális segítségnyújtás célkitűzéseinek eléréséhez egyaránt szükséges a pénzbeli támogatások, a természetbeni ellátások és a szociális szolgáltatások megfelelő színvonalú és összehangolt működtetése. Kizárólag segélyezéssel vagy természetbeni támogatásokkal nem érhetőek el a kívánatos célok, a pénzbeli segítség önmagában nem elégséges eszköz az egyén problémájának megoldására, a társadalmi integrációjának elősegítésére. Fontos, szociálpolitikai funkciónak tekintjük a nehéz élethelyzetben lévő emberek segítését, a megváltozott társadalmi környezethez és a megváltozott élethelyzethez való alkalmazkodás támogatását, a hatékony szociális védelem biztosítását.

Az intézmény azoknak a szociálisan rászorult személyeknek nyújt segítséget, akik egészségi állapotuk, szociális helyzetük miatt gondozást, ellátást, segítő támogatást igényelnek és a gondozásuk alapszolgáltatás keretében megoldható.

Az intézmény társadalompolitikai feladata, az egyének vagy egyes társadalmi csoportoknak kirekesztődését megakadályozni, beilleszkedését támogatni, mely segíti zavartalan együttélést a város egész területén és annak kisebb, belső egységeiben (munkahelyeken, közintézményekben, családban…stb) is.

Az intézmény által képviselt szociális munka alapelvekre épül, mely az emberi értékekből indul ki!

Szociális és gyermekjóléti alapelvek

· A legfontosabb alapelv, mely túl mutat az intézmény hatáskörén, Kiskőrös Város Önkormányzatával, a városban működő valamennyi közintézménnyel, egyházzal és civil szervezetekkel együttgondolkodva és együttcselekedve → a városban élő lakosság szociális biztonságának megőrzése, illetve esetenként annak megteremtése, annak érdekében, hogy az itt élők továbbra is otthonuknak érezzék a várost, nőjön a komfortérzet, és együttélés zavartalan legyen.

· A hagyományos segítőkészség és aktivitás újraélesztése és a város önszerveződésének megőrzése, támogatása mellett, az alapelvek között szerepel a társadalmi kohézió fontosságának erősítése.

· Fontos alapelv, hogy minden embert egyenlőnek kell tekinteni – a gondoskodás során az ellátást igénybevevők emberi méltóságának biztosítása, a személyes szabadság megtartásának elősegítése. 

· Az esélyek egyenlőségének biztosítása azoknak az egyéneknek és társadalmi csoportoknak, akiknek ezen alapelv érvényesítése nélkül hátrányaik súlyosan növekednének.

· A szociális ellátásokhoz, szolgáltatásokhoz való hozzáférésnél alapelv az egyenlő elvű elbírálás, az ellátórendszer működésének átláthatósága, egymásra épülése és egymáshoz illeszkedése, a diszkriminációmentes gyakorlat.

· Az intézmény szolgáltatásaival rugalmas módon igazodjon a helyi igények kielégítéséhez.

A bölcsődei gondozás-nevelés alapelemei

- az általános emberi, etikai alapelvek,


- az ENSZ "Egyezmény a gyermek jogairól" c. dokumentumban rögzítettek,


- a pszichológiai és a pedagógiai kutatások eredményei,


- a 0-3 éves életszakasz meghatározó szerepének elismerése,


- a bölcsődei gondozás-nevelés története alatt felhalmozódott értékek,


- a bölcsődei ellátás nemzetközileg elismert gyakorlata,

figyelembevételével határozza meg a bölcsődékben folyó gondozó-nevelő munka szakmai alapelveit, melyek érvényesek a speciális csoportokra és a szolgáltatásokra is, a sajátosságaiknak megfelelő kiegészítésekkel. Ezeknek az elveknek az elfogadása és a gyakorlatban való érvényesítése a bölcsőde gondozó-nevelő munkájának minimum követelménye.

Célcsoportok 
· Gyermekek, fiatalok                          2 709 fő
· Fogyatékkal élő személyek
· Idős (62 év feletti) személyek            2 906 fő
· Pszichiátriai- és szenvedélybetegek    
· A munkaerő-piacról tartósan kiszoruló aktív korú személyek
· Lakhatási problémával küzdők

· Szegény, hátrányos helyzetű háztartások

· Egyszülős családok

· Külterületen élők                                1 120 fő
Kiskőrös város demográfiai adatai – 2009.01

(Szakmai program készítésének időpontjában rendelkezésre álló adatok) 
Életkor – nem szerinti megbontásban

	Korcsoport
	Férfi
	Nő 
	Összesen

	  0 –     3 év
	272
	258
	530

	  4 –     6 év
	195
	182
	377

	  7 –   14 év
	540
	562
	1 102

	15 –   18 év
	346
	354
	700

	19 –   40 év
	2 393
	2 273
	4 666

	41 –   62 év
	2 133
	2 396
	4 529

	63 – 100 év
	1 065
	1 839 
	2 904

	101 - 
	-
	2
	2

	Összesen :
	6 944
	7 866
	14 810


Bel- és külterületen élő lakosságszám szerinti megbontás

	Belterület
	Külterület
	Erdőtelek
	Település szintű*
	Összesen

	13 169 fő
	1 120 fő
	520 fő
	1 fő
	14 810 fő


* Állandó lakcím bejelentéssel nem rendelkező (hajléktalan személy)
Dél-alföldi Regionális Munkaügyi Központ statisztikai adatai alapján

Kiskőrös városra vonatkozóan (2009.11.30.)

	Nyilvántartott személyek száma* összesen
	Összesen létszámból

Járadék típusú ellátásban részesülők száma
	Összesen létszámból

Segély típusú ellátásban részesülők száma
	Összesen létszámból

Rendelkezésre állási támogatásban részesülők száma
	Összesen létszámból

Ellátásban nem részesülők száma 
	Munkavállaló

korú lakosság száma

(15 – 74 év)

	838 fő
	169 fő
	102 fő
	105 fő
	462 fő
	9 784 fő


* Nyilvántartott álláskeresők → regisztrált munkanélküliek ellátásban részesülő + regisztrált munkanélküliek ellátásban NEM részesülő nyilvántartott álláskeresők együttes száma, aktív korú lakosság köréből.
Kiskőrösi Kirendeltség adatai alapján nyilvántartott álláskeresők száma – 2009.11. hó
Nemenkénti és iskolai végzettség szerinti bontásban

	Álláskeresők száma (fő) ÖSSZESEN: 3 295 fő   (ebből)

	Nemenként
	Iskolai végzettség szerinti
	Pályakezdők

	Férfi
	Nő
	8. ált.
	szakmunkás
	érettségi
	diploma
	

	1 643
	1652
	1 355
	1 156
	685
	99
	370


Összetételi adatok, belépő forgalom szerinti bontásban
	Álláskeresők száma (fő) ÖSSZESEN: 3 295 fő   (ebből)

	Korcsoportonként
	1 éven túl regisztrált
	Nyilvántartásba belépők száma a hónapfolyamán

	25 év
 alatt
	25 – 50 év
	50 év felett
	
	összesen
	első alkalommal

	593
	2 062
	640
	1 107
	320
	27


Megjegyzés: előző év adott hónap adataihoz viszonyítva 647 fő növekedést mutat
A fenti adatok ismertetésének célja, a szociális alapszolgáltatás és gyermekjóléti alapellátás várható igénybevétele, valamint e két ellátás közötti összefüggés érzékeltetése.
II./A.

INTÉZMÉNY ÁLTAL BIZTOSÍTOTT SZAKFELADATOK ISMERTETÉSE

SZOCIÁLIS ALAPSZOLGÁLTATÁS
1.) Étkeztetés 

Célja, feladata, program bemutatása:

Főétkezésként legalább napi egyszeri meleg étel biztosítása, azoknak a szociálisan rászorult személyeknek, akik ezt önmaguk, illetve eltartottaik részére tartósan vagy átmeneti jelleggel nem képesek biztosítani, különösen 
                                          –    koruk,

· egészségi állapotuk,

· fogyatékosságuk, pszichiátriai betegségük,

· szenvedélybetegségük, vagy
· hajléktalanságuk miatt.

Feladatellátás módja, nyújtott szolgáltatáselemek, tevékenység leírása: 

Étkeztetés biztosítása a lakosság szükségleteinek megfelelően történik:

· az étel kiszolgálásával egyidejű helyben fogyasztása,

· étel elvitelének lehetővé tétele,

· étel lakásra szállítása.

Szolgáltatás formája:

Vásárolt élelmezéssel, egyéb főzőhelyről – Diák Konyha Kft- vel kötött vállalkozási szerződés alapján történik. A vállalkozó kötelezettsége a 67/2007. (VII.10.) GKM-EüM-FVM-SzMM együttes rendeletben meghatározott az élelmiszer nyersanyagok energia- és tápanyagtartalmát biztosítani.
Amennyiben az étkeztetésben részesülő személy egészségi állapota indokolja, a házi orvos javaslatára az ellátást igénybevevő részére diétás étkeztetést biztosítunk.
Az étel adagolása az intézmény tálaló - melegítő konyhában történik.

Az ellátás igénybevételekor az ellátott gondoskodik 2 db 4 részes ételes beszerzéséről.
Étel mennyisége (1 adag): - 5 dl    leves

                                           - 4 dl   főzelék

                                           - 8 dkg hús 

                                           - 1 szelet kenyér

                                           - szerdai napokon desszert

Az étel, az ellátott otthonába történő kiszállítását az intézmény gépkocsival, illetve egyedi esetekben gondozónő által történő elvitelével biztosított. Kiszállításért fizetendő térítési díjat a mindenkor hatályos 24/2006. sz. önkormányzati rendelet rögzíti. 

Szolgáltatás rendszeressége: munkanapokon
· az ebéd kiszállítása 11 órától – 13 óráig történik

· az ebéd helyben fogyasztására (nappali ellátást igénybevevők esetében is) az intézmény étkezőjében 12 – 1330 óra közötti időszakban van lehetőség.
· az ebéd elvitele 1130 órától  1330 óráig biztosított.
Szükség esetén, az intézmény az ellátást igénybevevővel előzetesen egyeztetett egyéb főzőhelyről munkaszüneti- és pihenőnapokon is biztosítja az ellátottak részére az étel kiszállítását.  
Létrejövő kapacitás:

Ellátási igénytől függően változó. 

Az intézmény jelenlegi tárgyi – személyi feltételei alapján max. 100 fő.

Ellátotti létszám, nappali ellátást igénybevevőkkel együtt (2009.01.01):   átl. 92 fő   

2.) Házi segítségnyújtás 

Célja, feladata, program bemutatása:

Házi segítségnyújtás keretében a szolgáltatást, az igénybevevő személy saját lakókörnyezetében kell biztosítani, az önálló életvitel fenntartása érdekében – azon személyek részére, akiknek egészségi állapota indokolja a szolgáltatás biztosítását.

Feladatellátás módja, formája, nyújtott szolgáltatáselemek, tevékenységek leírása:

Házi segítségnyújtás igénybevételét megelőzően vizsgálni kell az ellátást igénylő gondozási szükségletét. Az igénylő gondozási szükségletének vizsgálatát szakértői bizottságnál az intézményvezető kezdeményezi. 

Az ellátást, a szakértői bizottság által kiadott szakvéleményben meghatározott napi gondozási szükségletnek megfelelő időtartamban, de legfeljebb napi 4 órában kell nyújtani.

Házi segítségnyújtást az intézménnyel főállású munkaviszonyban lévő szakképzett gondozónők, szükség esetén társadalmi gondozók bevonásával az ellátott lakásán biztosítjuk. 

Szolgáltatás keretében az intézmény biztosítja →

- az alapvető gondozási, ápolási feladatok elvégzését,

- az önálló életvitel fenntartásában, az ellátott és lakókörnyezete higiéniás körülményeinek 

   megtartásában való közreműködést,

- veszélyhelyzetek kialakulásának megelőzését, illetve az elhárításban való segítségnyújtást,

- segítségnyújtást, a szükséges szociális ellátásokhoz való hozzájutásban,

- segítségnyújtást, a környezetével való kapcsolattartásában.

Egyéni igényeknek megfelelően történik az ellátást megszervezni → 

- testi, személyi higiéné biztosítása; öltöztetés, fürdetés….stb

- mobilizálás biztosítása, gyógytorna megszervezése,

- gyógyszer felíratás, gyógyszerezés, 

- vérnyomás-, vércukorszint mérés, ellenőrzés, 

- diéta ellenőrzés, 

- szükség esetén háziorvoshoz-, szakorvoshoz kísérés, 

- pszichés, mentális gondozás, 

- napi, heti bevásárlás, 

- közreműködés a gyógyászati segédeszközök beszerzésében,

- gyógyászati segédeszközök szakszerű használatának, alkalmazásának megtanítása, 

- szociális ügyintézés – közreműködés szociális támogatások igénylésében, hivatalos ügyintézésben, 

- lakókörnyezet minimális higiénéjének biztosítása, komfortérzet megőrzése.

A házi segítségnyújtásban részesülő személyre vonatkozóan egyéni gondozási tervet kell készíteni. Amennyiben a házi orvos véleménye alapján ápolási feladatok ellátása is szükséges, a gondozási terv, ápolási tervvel egészül ki.
Amennyiben a házi segítségnyújtás során szakápolási feladatok válnak szükségessé, a vezető gondozónő kezdeményezi az otthonápolási szolgálat keretében történő ellátást.

Szolgáltatás rendszeressége:

- munkanapokon 730 – 1530
Létrejövő kapacitás

Ellátási igénytől függően változó. 

Az intézmény jelenlegi személyi létszáma (4,25 fő) alapján max. 38 fő

Ellátotti létszám (2009.01.01):  39  fő 

3.) Családsegítés 

Célja, feladata, program bemutatása:

A szolgáltatás célja – a szociális vagy mentálhigiénés problémák miatt veszélyeztetett, illetve konfliktus- vagy krízishelyzetbe került személyek, családok életvezetési képességének megőrzése, az ilyen helyzetekhez vezető okok megelőzése, a konfliktus-  vagy krízishelyzet megszüntetésének elősegítése. Együttgondolkodva feltárni, mozgósítania a kliensben meglévő erőforrásokat.

A családsegítés feladata – egyének és családok életvezetési képességének felépítése, megőrzése, valamint az egyén és a család életében jelentkező problémák megoldása.

Ezen feladat megvalósulása érdekében nyújtott szolgáltatáselemek, tevékenységek ismertetése:  
​▪ szociális, életvezetési és mentálhigiénés egyéni tanácsadás, valamint e témakört érintően  csoportterápiás foglalkozások; havi rendszerességgel más – más témakörben (családgondozók, mentálhigiénés szakember, pszichológus közreműködésével)

Segítve ezzel az egyének reintegrációját, valamint azon törekvés megvalósulását, hogy a szolgálatnál jelentkező valamennyi kliens a társadalom, a város, illetve szűkebb környezete – a család – számára hasznos tagjává tudjon válni.

▪ közösségfejlesztő, valamint egyéni és csoportterápiás programok szervezése,

▪ az anyagi nehézségekkel küzdők számára a pénzbeli, természetbeni ellátásokhoz, továbbá a szociális szolgáltatásokhoz való hozzájutás megszervezése, mely magába foglalja a különböző nyomtatványok biztosítását, illetve beszerzését, továbbá szükség esetén segítségnyújtást azok kitöltésében, kérelmek megírásában, ellátások igénylésében,

▪ átfogó családgondozói tevékenység végzése, a családban jelentkező működési zavarok, illetve konfliktusok megoldásának elősegítése érdekében, mely során a különböző szolgáltatások, illetve juttatások nemcsak eljutnak a családokhoz, egyénekhez, hanem a családok, egyének képessé válnak a kapott segítség hasznosítására,

▪ a tartós munkanélküliek, a fiatal munkanélküliek, az adósságterhekkel és lakhatási problémákkal küzdők, a fogyatékossággal élők, a krónikus betegek, a szenvedélybetegek, a pszichiátriai betegek, a kábítószer-problémával küzdők, illetve egyéb szociálisan rászorult személyek és családtagjaik részére tanácsadásnyújtás, szakszerű tájékoztatás, előadás szervezés,

        Pl.:  - Álláskeresési technikákkal kapcsolatos előadás 

               – Állásinterjúra való felkészítés 

               - Szenvedélybeteg a családban !

               - Idős, demens személy a családban ! – a problémák korai felismerése

               – Hogyan tanuljunk meg együtt élni a fogyatékosságunkkal ! 

               – Hogyan fejlesszük ki önmagunkban a pozitív gondolkodást !

               -  Bennem rejlő képességek! – önismereti csoportok   

▪ a családon belüli kapcsolaterősítést szolgáló közösségépítő, családterápiás, konfliktuskezelő mediációs programok és szolgáltatások, valamint a nehéz élethelyzetben élő családokat segítő szolgáltatások,

▪ humán jellegű civil kezdeményezések elősegítése, valamint közreműködés a speciális támogató, önsegítő csoportok szervezésében, működtetésében,

▪ preventív programok szervezése, kreatív foglalkozások működtetése, melyek gyermek- és felnőtt korú lakosság körére is kiterjed, megtapasztalva ezzel az alkotómunka örömét, valamint segítve a szabadidő hasznos eltöltését,

▪ koordináló feladatok az intézményben működő valamennyi szakfeladattal, egymás támogatását segítő programok szervezése.

Feladatellátás módja, formája: a családsegítés a szolgáltatás igénybevevő személy otthonában, családi környezetébe tett látogatások, illetve az intézményben folytatott segítő beszélgetések, és segítő munkaformák útján valósul meg. 

A családsegítés keretében végzett tevékenységnek - a szolgáltatást igénybe vevő érdekében, mások személyiségi jogainak sérelme nélkül - a szükséges mértékig ki kell terjednie az igénybe vevő környezetére, különösen családjának tagjaira. 

Kiskorú személyre a családsegítés akkor terjedhet ki, ha

a) a kiskorú családtagjának ellátása a családsegítés keretében indult, és

b) a kiskorú érdekei - a gyermekjóléti szolgáltatás igénybevétele nélkül - e szolgáltatás keretében is megfelelően biztosíthatók.

Családsegítő Szolgálat rövid távú tervei:

· Az aktív korú nem foglalkoztatottak részére életvezetési tréning.

· Programok szervezése klubfoglalkozások keretében:

· preventív előadások;

· szorosabb kapcsolat kiépítése a helyi Munkaügyi Kirendeltséggel.

A Családsegítő Szolgálat hosszú távú tervei:

· Élelmiszersegély csomagok kiosztásának komplex lebonyolítása,
· Ruha és egyéb tárgyi eszközök felajánlások gyűjtése, kiosztás rendszerezése,
· Az aktív korú nem foglalkoztatottak részére tanfolyamok szervezés (pl. pályázatírás, munkakeresési lehetőségek, önérvényesítő képesség fejlesztése).

· Önsegítő klubok szervezése

Szolgáltatás rendszeressége:

- munkanapokon (kedd kivételével) 730 – 1530 közötti időpontban az intézmény ügyfélfogadási rendjéhez igazodva.
Létrejövő kapacitás

Családsegítés a város minden korú és társadalmi helyzetű egyénére kiterjed, létszám behatárolás nélkül.

    4.) Nappali ellátás – Idősek Klubja

Célja, feladata, program bemutatás

Nappali ellátást nyújtó intézmény a saját otthonukban élők, szociális, egészségi és mentális támogatásra szoruló, önmaguk ellátására részben képes elsősorban időskorúak napközbeni gondozására, ellátására szolgál. Az ellátottak szociális, egészségi, mentális állapotuknak megfelelő napi életritmust biztosító szolgáltatás nyújtása.
Nappali ellátás feladata: 

· napközbeni tartózkodás nyitott formában történő biztosítása,

· társas kapcsolatok fenntartása,

· közösségi, szabadidős programok szervezése,

· szükség szerint egészségügyi alapellátás megszervezése, szakellátáshoz való hozzájutás segítése,

· hivatalos ügyek intézésének segítése,

· életvitelre vonatkozó tanácsadás, életvezetés segítése,

· aktivitás megőrzése,

· személyi higiénia biztosítása 
Feladatellátás módja, formája, nyújtott szolgáltatáselemek, tevékenységek leírása:
Az intézmény Kossuth L. u. telephelyen, külön az Idősek Klubja ellátására szolgáló közösségi helyiségekben biztosítja a szolgáltatást. Ezen helyiségeket (kivétel az étkező helyiség) az intézmény által biztosított egyéb szakfeladatok nem használják.
Az intézmény biztosítja az ellátottak részére :

        - közösségi együttlétet,

        - pihenést,

        - személyes tisztálkodást, személyes ruházat tisztítását, 

        - fodrász és pedikűr ellátás megszervezése,

        - szabadidő kultúrált eltöltését, terápiás célú foglalkoztatást,

        - szükség esetén gépkocsi használatot az intézménybe való bejutáshoz, illetve haza 

          szállításhoz.

A nappali ellátásban részesülő személyre vonatkozóan egyéni gondozási tervet kell készíteni, kivéve ha az ellátott kizárólag tanácsadásban, alacsonyküszöbű vagy ártalomcsökkentő szolgáltatásban, klubfoglalkozásban részesül.
[image: image1.png]


Az intézmény által biztosított, kiegészítő szolgáltatások közé tartozik, az egészség megőrzését célzó előadások szervezése (háziorvos, szakorvos, gyógyszerész, pszichológus, szociális szakember bevonásával), valamint az egészségi állapot rendszeres ellenőrzése, felmérése (vérnyomás, vércukor, testsúly), szűrővizsgálatok szervezése.

Preventív célzattal, az idősek aktivitását támogató programok – „Idősek a még idősebbekért elnevezésű mozgalom” – működtetése, mely egymás támogatásán alapulva, elsősorban az egyedül élő idős ellátottak segítésére irányul.

A nappali ellátásban részesülők külön kérelmére a klubvezető közreműködik az étkezés igényléséről, illetve az étel helyben történő elfogyasztásáról, kiszállításáról vagy az elvitelének megszervezéséről.

Szolgáltatás rendszeressége:

· munkanapokon 730 – 1530 közötti időpontban
· gépkocsival történő beszállítás igénylésére 700 – 800 közötti időpontban van lehetőség

Létrejövő kapacitás

A meglévő személyi feltételek és a működési engedélyben rögzített létszám szerint: 30 fő.

II./B.

GYERMEKJÓLÉTI  ALAPELLÁTÁS

      1.) Gyermekjóléti Szolgálat

Szolgálat célja, feladatai, program bemutatás

Gyermekjóléti Szolgálat célja: az alapellátásnak hozzá kell járulnia a gyermek testi, értelmi, érzelmi és erkölcsi fejlődésének, jólétének, a családban történő nevelésének elősegítéséhez, a veszélyeztetettség megelőzéséhez és a kialakult veszélyeztetettség megszüntetéséhez, valamint a gyermek családjából történő kiemelésének a megelőzéséhez.

Az alapellátás keretében nyújtott személyes gondoskodást - lehetőség szerint - a jogosult lakóhelyéhez, tartózkodási helyéhez legközelebb eső ellátást nyújtó személynél vagy intézményben kell biztosítani.

Gyermekjóléti Szolgálat feladatai:

A szolgáltatást ellátások teljesítésével (gondozással), ellátások közvetítésével (szolgáltatás) vagy szervező tevékenységgel (szervezés) kell biztosítani.

♦ családgondozás → gyermekkel és családjával végzett szociális munka 

♦ szolgáltatás      → közvetítéssel segíti elő a gyermek vagy családtagja hozzájutását valamely - nem a gyermekjóléti szolgálat által nyújtott - szolgáltatáshoz.

♦ szervezési feladatok  → körében gondoskodik a szabadidős programoknak, a gyermekvédelmi feladatokat ellátó személyek és intézmények együttműködésének, valamint a helyettes szülői hálózatnak a szervezéséről, működtetéséről.

a.) Gyermek családban történő nevelkedésének elősegítése
- A gyermeket, illetve szülőjét tájékoztatni kell mindazokról a jogokról, támogatásokról és ellátásokról, amelyek összefüggésben állnak a gyermek testi, lelki egészségének biztosításával, családban történő nevelkedésének elősegítésével.

- A jogokról, támogatásokról és ellátásokról történő tájékoztatást úgy kell szervezni, hogy arról a gyermek - fejlettségétől függően - önállóan, törvényes képviselője nélkül is tudomást szerezhessen.

- gyermekjóléti szolgálat a támogatásokhoz, ellátásokhoz való hozzájutás érdekében segítséget nyújt a gyermek vagy szülője (törvényes képviselője) kérelmének előterjesztéséhez, valamint szükség esetén kezdeményezi a támogatás megállapítását, az ellátás igénybevételét a hatáskörrel rendelkező illetékes hatóságnál, szolgáltatónál,

- a szolgálat irányítottan felkészíti a gyermeket, illetve a szülőt (törvényes képviselőt) a támogatás célszerű felhasználására,

- a szolgálat felhívja a figyelmet az intézmény által biztosított pszichológiai tanácsadás igénybevételének lehetőségére, tájékoztatja a tanácsadás céljáról és feltételeiről, valamint segíti a gyermeket vagy szülőjét a nevelési, egészségügyi, mentálhigiénés tanácsadáshoz való hozzájutásban, 

- gyermekjóléti szolgálat a szociális válsághelyzetben levő várandós anyát tájékoztatja az őt, illetve a magzatot megillető jogokról, támogatásokról és ellátásokról, segíti a támogatásokhoz, ellátásokhoz, szükség esetén a családok átmeneti otthonában igénybe vehető ellátáshoz való hozzájutásban, valamint személyes segítő kapcsolat keretében közreműködik problémái rendezésében.

- gyermekjóléti szolgálat a születendő gyermeke felnevelését nem vállaló várandós anyát tájékoztatja az örökbeadás lehetőségéről, az örökbefogadást közvetítő civil szervezetekről, valamint arról, hogy melyik gyámhivatal, területi gyermekvédelmi szakszolgálat ad részletes tájékoztatást az örökbefogadási eljárásról.

- A gyermekjóléti szolgálat és az illetékes védőnő haladéktalanul tájékoztatják egymást, ha a várandós anya szociális válsághelyzetben van.

- a gyermekjóléti szolgálat segíti a gyermeket, illetve a családját az átmeneti gondozáshoz való hozzájutásban,

- gyermekjóléti szolgálat segítséget nyújt a családnak az átmeneti gondozást szükségessé tevő okok megszüntetésében, illetve elősegíti a gyermek mielőbbi hazakerülését,

- a gyermek számára olyan szabadidős programokat kell szervezni, amelyek a családban jelentkező nevelési problémák és hiányosságok káros hatásainak enyhítését célozzák, illetve megszervezése a rossz szociális helyzetben lévő szülőnek aránytalan nehézséget okozna.

- a szolgálat kapcsolatot tart, a közoktatási intézményekkel, az ifjúsággal foglalkozó szociális és kulturális intézményekkel, valamint a társadalmi szervezetekkel, kik olyan programokat működtetnek, szerveznek, mellyel a gyermek személyiség fejlődése elősegíthető,

 - a szolgálat közreműködik a hivatalos ügyek intézésében, segítséget nyújt a gyermeknek, illetve a szülőnek ügyeik hatékony intézéséhez,

- tájékoztatja a gyermeket, illetve a szülőt az igénybe vehető jogi képviselet lehetőségéről,

- a gyámhatóság felkérésére a gyermekvédelmi nyilvántartás megfelelő adatlapját kitöltve környezettanulmányt készít,

b.) A gyermek veszélyeztetettségének megelőzése

- A gyermekjóléti szolgáltatás észlelő- és jelzőrendszert működtet, mely lehetővé teszi a gyermekeket általában veszélyeztető okok feltárását, valamint az egyes gyermek veszélyeztetettségének időben történő felismerését.

Ennek keretében figyelemmel kíséri a településen élő gyermekek

a) életkörülményeit és szociális helyzetét,

b) gyermekjóléti és egyéb szociális ellátások iránti szükségletét,

c) gyermekvédelmi vagy egyéb hatósági beavatkozást igénylő helyzetét.

A gyermekjóléti szolgálat kezdeményezi, szervezi és összehangolja a jelzőrendszerben érintett szervezetek, intézmények — védőnők, oktatási – nevelési intézmények, gyermekorvosok, Gyámhivatal, Rendőrség, Nevelési Tanácsadó, Családsegítő Szolgálat, Párfogó felügyelet — részvételét az észlelő- és jelzőrendszerben, valamit felhívja a figyelmet a jelzési kötelezettségük írásban - krízishelyzet esetén utólagosan - történő teljesítésére.

A cél megvalósulása érdekében rendszeres esetmegbeszélés a gyermekjóléti szolgálat és a jelzőrendszer képviselőivel: szakmaközi megbeszélés formájában évente legalább 6 alkalommal, illetve szükség szerint esetkonferencia formájában.

- A gyermekjóléti szolgálat fogadja az észlelő- és jelzőrendszer jelzéseit, mely a gyermek veszélyeztetettségével kapcsolatosak és a probléma jellegéhez, a veszélyeztetettség mértékéhez, a család szükségleteihez igazodó intézkedést tesz a veszélyeztetettség kialakulásának megelőzése, illetve a veszélyeztetettség megszüntetése érdekében. 

- A gyermekjóléti szolgálat fogadja a panaszával hozzá forduló gyermeket, és segíti őt problémája megoldásában.

c.) A gyermek veszélyeztetettségének megszüntetése

A kialakult veszélyeztetettség megszüntetésére irányuló családgondozás körében a gyermekjóléti szolgálat személyes segítő kapcsolat keretében:

* - támogatja a gyermeket az őt veszélyeztető körülmények elhárításában, személyisége kedvező irányú fejlődésében,

* - segíti a szülőket a gyermek gondozásában, ellátásának megszervezésében, a családban jelentkező működési zavarok megszüntetésében, illetve

* -  kezdeményezi és a gyermeknek nyújtott gyermekjóléti ellátásokkal összehangolja a szülők és más hozzátartozók részére a szociális alapellátás keretében nyújtott személyes gondoskodást.

- A gyermekjóléti szolgálat, a családi konfliktusok megoldását az érintett családtagok közötti közvetítéssel, illetve más konfliktuskezelő, családterápiás módszer alkalmazásával segíti elő, vagy javaslatot tesz ilyen szolgáltatás igénybevételére.

- A gyermekjóléti szolgálat elősegíti, hogy a szülők - akik a házasság felbontása vagy a gyermek elhelyezése, illetve a szülő és a gyermek közötti kapcsolattartás rendezése céljából indított eljárás résztvevői - értesüljenek a konfliktuskezelő szolgáltatás igénybevételének lehetőségéről.

- Ha a gyermek veszélyeztetettségét a gyermek, illetve szülőjének vagy más hozzátartozójának egészségi állapota vagy fogyatékossága okozza, a gyermekjóléti szolgálat egészségügyi vagy gyógypedagógiai ellátás biztosítását kezdeményezi.

- Ha a veszélyeztetettség valamely más gyermekjóléti, szociális, egészségügyi vagy egyéb ellátás biztosításával előreláthatólag megszüntethető, illetőleg mérsékelhető, a szolgálat kezdeményezi az ellátás biztosítását.

d.) Javaslattétel gyermekvédelmi gondoskodás alkalmazására

A gyermekjóléti szolgálat a gyermekvédelmi gondoskodás körébe tartozó hatósági intézkedések közül javaslatot tehet

a) a jegyzőnek a gyermek védelembe vételére, illetve ideiglenes hatályú elhelyezésére,

b) a városi gyámhivatalnak a gyermek ideiglenes hatályú elhelyezésére vagy nevelésbe vételére.

e.) A védelembe vételhez kapcsolódó szolgáltatási feladatok
Ha a jegyző a gyámhatóságokról, valamint a gyermekvédelmi és gyámügyi eljárásról szóló 149/1997. (IX. 10.) Korm. rendelet (a továbbiakban: Gyer.) 85. §-a alapján - a védelembe vétel mellőzésével - felhívta a gyermekjóléti szolgálatot az alapellátás keretében történő segítségadásra, a gyermekjóléti szolgálat felveszi a kapcsolatot a gyermekkel, illetve családjával, és szükség szerint biztosítja a gyermekjóléti szolgáltatást.

A gyermekjóléti szolgálat - lehetőség szerint az általa összehívott esetkonferenciát követően - javaslatot tesz a gyermek védelembe vételére, ha a szolgálat előzetesen megkísérelte a veszélyeztetett gyermeknek az alapellátás keretében történő segítését, de az a gyermek vagy a szülő (törvényes képviselő) megfelelő együttműködésének hiánya miatt nem vezetett eredményre.

A védelembe vétel során a gyermekjóléti szolgálat vezetője, illetve a kirendelt családgondozó a jegyző határozata alapján biztosítja a gyermekjóléti szolgáltatást.

A védelembe vétel során a kirendelt családgondozó feladata:

* a gyermek gondozásának, ellátása szervezésének és a szülői nevelés támogatásának folyamatos biztosítása,

* a jegyző tájékoztatása - felülvizsgálat keretében, illetve szükség szerint - a gyermek veszélyeztetettségére vonatkozó körülményekről,

* azon technikák alkalmazása, mely során a szülő alkalmassá válik a gyermeket veszélyeztető körülmények elhárítására és a gyermek testi, értelmi, érzelmi és erkölcsi fejlődésének biztosítására.

f.) A családjából kiemelt gyermek visszahelyezésének elősegítése, illetve utógondozása
A gyermekjóléti szolgálat a családból kiemelt gyermek visszahelyezését segítő családgondozást a gyámhivatal által elfogadott egyéni elhelyezési terv alapján teljesíti.

A gyermekjóléti szolgálat családgondozója együttműködik a területi gyermekvédelmi szakszolgálat vagy a nevelőszülői hálózatot működtető, illetve a gyermekotthon családgondozójával. Az együttműködés keretében a gyermekjóléti szolgálat családgondozója elsősorban a szülőket támogatja a nevelésbe vétel megszüntetéséhez szükséges feltételek megvalósításában, a gyermekkel való kapcsolattartásban.

A gyermekjóléti szolgálat a családgondozást különösen a következő szolgáltatásokkal teljesíti:

a) személyes segítő kapcsolat keretében a szülő és a gyermek kapcsolatának helyreállítása, továbbá folyamatos kapcsolattartásuk segítése,

b) a szülők nevelési, gondozási, háztartásszervezési ismeretei gyarapításának támogatása,

c) közreműködés a család lakáskörülményeinek rendezésében, a lakás felszerelésének és berendezésének elfogadhatóvá tételében,

d) a szülők szociális és egyéb ellátásokhoz való hozzájutásának, ügyeik intézésének támogatása,

e) társadalmi szervezetek és önkéntes segítők közreműködésének kezdeményezése.

A gyermekjóléti szolgálat javaslatot tesz a gyámhivatal felé a kapcsolattartás formájának és módjának megváltoztatására, ha a szülők körülményeiben, életvitelében beállott változás azt indokolttá teszi.

A gyermek nevelésbe vételének felülvizsgálata során a gyermekjóléti szolgálat tájékoztatja a gyámhivatalt a szülő-gyermek kapcsolat alakulásáról, valamint a szülő életkörülményeinek alakulásáról.

A gyermekjóléti szolgálat családgondozója a családjába visszahelyezett gyermek utógondozását a gyámhivatal határozata alapján látja el.

- Az utógondozás célja a gyermek családjába történő visszailleszkedésének, lakókörnyezetébe történő beilleszkedésének, tanulmányai folytatásának vagy az iskolai végzettségének, szakképzettségének megfelelő munkahely-felkutatás segítése.

Szolgáltatás rendszeressége:

- munkanapokon (kedd kivételével) 730 – 1530 közötti időpontban az intézmény ügyfélfogadási rendjéhez igazodva.
Létrejövő kapacitás

Kiskőrös város gyermek- és fiatalkorú lakosságának teljeskörű ellátása, létszám behatárolás nélkül.

   2.) Helyettes szülői hálózat

Szolgáltatás célja, feladata, program bemutatás

A helyettes szülői hálózatot a Gyermekjóléti Szolgálat működteti. 

A helyettes szülőt a Gyermekjóléti Szolgálat szakmai tanáccsal segíti, és a helyettes szülő köteles együttműködni a Gyermekjóléti Szolgálattal.

Célja ( a rászorultság mértékében segítse a családot a gyermeknevelésben, ideiglenesen pótolja a gyermek/gyermekek számára a szülői gondoskodást. Ezáltal könnyít a szülő/szülők helyzetén és erősíti a család gyermekmegtartó képességét.

A helyettes szülő tevékenysége a gyermekjóléti alapellátások közül a személyes gondoskodást nyújtó átmeneti gondozás egyik formája. A helyettes szülő a vérszerinti szülő kérésére, vagy beleegyezésével – átmeneti időre - a gyermeket otthonába fogadja, gondoskodik teljes körű ellátásáról.

Feladata ( gyermek nyugodt, biztonságos családi környezetbe kerüljön és életkorának, egyéni sajátosságainak megfelelő ellátásban részesüljön.

Ezen belül:

- a gyermek testi, értelmi, érzelmi, erkölcsi fejlődésének elősegítse,

- kötelező oktatásban való részvétel, valamint szükséges felzárkóztatás biztosítása,

- a gyermek pályaválasztásának elősegítése, munkába állásra való felkészülése,

- a gyermeket felkészítése az önálló életvezetésre, alapvető személyes ügyeinek intézésére.

Létrejövő kapacitások

Önkormányzati társulásban résztvevő 13 település gyermekkorú lakosságára terjed ki, mely a helyettes szülő létszám és elhelyezési körülmények alapján – azonos időben, egyszerre – maximum 4 fő elhelyezését biztosítja.

Társult önkormányzatok: 

      -     Akasztó Község Önkormányzata

· Bócsa Község Önkormányzata

· Császártöltés Község Önkormányzata

· Csengőd Község Önkormányzata

· Fülöpszállás Község Önkormányzata

· Imrehegy Község Önkormányzat

· Izsák Város Önkormányzata

· Kaskantyú Község Önkormányzata

· Kiskőrös Város Önkormányzata

· Páhi Község Önkormányzata

· Soltszentimre Község Önkormányzata

· Soltvadkert Város Önkormányzata

· Tabdi Község Önkormányzata

II./C.

GYERMEKEK NAPKÖZBENI ELLÁTÁS - BÖLCSŐDE

II./C/1. Bölcsőde definíciója:

A bölcsőde a gyermekjóléti alapellátás része, a családban nevelkedő - 20 hetestől - 3 éves korú - gyermekek napközbeni ellátását, szakszerű gondozását és nevelését végző intézmény. Ha a gyermek a 3. évét betöltötte, a bölcsődei gondozási-nevelési év végéig maradhat a bölcsődében. Amennyiben még nem érett az óvodai nevelésre, a 4. életévének betöltését követő augusztus 31-ig tovább gondozható a bölcsődében. 
A bölcsőde végezheti a sérült gyermekek korai habilitációs és rehabilitációs célú gondozását is a gyermek 6 éves koráig.

A bölcsőde az alapellátáson túl szolgáltatásként tanácsadással, időszakos gyermekfelügyelettel, játszócsoport, gyermekhotel működtetésével, házi gyermekfelügyelet és gondozás biztosításával, játék- és eszközkölcsönzéssel, gyermekétkeztetéssel is segítheti a családokat, amennyiben az intézmény személyi és tárgyi feltételei ezt lehetővé teszik.
A családban nevelkedő, a szülők munkavégzése, betegsége, vagy egyéb ok miatt ellátatlan gyermek nappali felügyeletét, gondozását, nevelését napközbeni ellátás keretében kell biztosítani.
A bölcsőde az intézmény Árpád u. 6. szám alatt lévő telephelyén működik. Szervezetileg többcélú, közös igazgatású intézmény önálló szervezeti és szakmai egységeként működik, s biztosított az önálló szakmai egységként történő működtetése.

A bölcsőde a feladat jellegétől függően: napos bölcsődei ellátás
II./C/2. Célja, feladatai, program bemutatás:

A bölcsőde olyan szolgáltató intézmény, amely az alapellátás keretében alaptevékenységként napközbeni ellátást nyújt a gyermek számára.

A bölcsődei gondozás – nevelés célja a szeretetteljes, biztonságot nyújtó, érzelmekben gazdag bölcsődei élet megszervezése, ahol a szakszerű gondozás – nevelés családias, derűs, nyugodt légkörben zajlik, biztosítva a gyermek fejlődéséhez szükséges változatos feltételeket.

Gyermekképünk: a harmonikusan, sokoldalún fejlődő gyermek, aki testileg és lelkileg egészséges, szociálisan kompetens. Nyitott az őt körülvevő környezet ingereire, kitartó, aktív és tevékeny.

„Minden gyermeknek szüksége van arra, hogy feltétel nélkül szeressék – legalábbis kezdetben” (John Bradshaw)

Bölcsőde feladata: - a három éven aluli gyermekek gondozása-nevelése, harmonikus testi-szellemi fejlődésének segítése az életkori és egyéni sajátosságok figyelembevételével.
Az első három év az első kötődések, a korai szocializáció időszaka, melynek döntő jelentősége van a későbbi személyiségfejlődésben. Ebben az életszakaszban a kisgyermek testileg-lelkileg még erősen függ a felnőttől. A bölcsődei munkánk, nevelésünk éppen ezért gyermekközpontú, a gyermeki személyiség egészséges fejlődésére és kibontakoztatására törekszik.

A gyermek egyedi, mással nem helyettesíthető individum és szociális lény egyszerre; fejlődő személyiség, fejlődését genetikai adottságok, az érés sajátos törvényszerűségei, a spontán és tervszerűen alkalmazott környezeti hatások együttesen határozzák meg.

A bölcsőde vállalhatja a hat éven aluli fogyatékos gyermek korai fejlesztését, gondozását, fejlesztő felkészítését, amennyiben ennek tárgyi és személyi feltételeivel rendelkezik.
Bölcsődébe a gyermek húszhetes korától harmadik életévének, fogyatékos gyermek az ötödik életévének betöltéséig, illetve annak az évnek a december 31-éig vehető fel, amelyben a gyermek a harmadik életévét, a fogyatékos gyermek az ötödik életévét betölti.
Ha a gyermek a harmadik életévét betöltötte, de testi vagy szellemi fejlettségi szintje alapján még nem érett az óvodai nevelésre és óvodai jelentkezését a bölcsőde orvosa nem javasolja, bölcsődében gondozható negyedik életévének betöltését követő augusztus 31-ig.

A.) A bölcsődei ellátás keretében a gyermek életkorának és egészségi állapotának megfelelően biztosítani kell:
a) a gondozás-nevelés feltételeit, így különösen

b) a törvényes képviselő közreműködésével történő fokozatos beilleszkedés lehetőségét,

c) megfelelő textíliát és bútorzatot,

d) a játéktevékenység feltételeit,

e) a szabadban való tartózkodás feltételeit,

f) a fogyatékos gyermek egyéni fejlesztésének feltételeit,

g) az egészséges táplálkozás követelményének megfelelő étkeztetést.

B.) Egy bölcsődei csoportban – egészséges gyermekek esetén - legfeljebb 10 gyermek gondozható. Különösen indokolt esetbe 12 főig feltölthető a csoport létszáma (120%-os feltöltöttség)
Működési engedély alapján engedélyezett férőhelyek száma: 34 fő

C.) Sajátos nevelési igényű gyermek fogadása, bölcsődei ellátása

Sajátos nevelési igényű gyermeket is ellátó csoportban legfeljebb 8, a kizárólag fogyatékos gyermeket ellátó csoportban legfeljebb 6 gyermek gondozható.
A sajátos nevelési igényű gyermek habilitációs céllal, abban az esetben vehető fel és gondozható, ha
a) a korai fejlesztés feltételeivel (szakmai létszámmal) rendelkezik bölcsőde
a) szakértői és rehabilitációs bizottság szakvéleményében erre javaslatot tesz, és

b) a bölcsődei gondozás során nem veszélyezteti sem maga, sem társai testi épségét.
A sajátos nevelési igényű gyermek korai fejlesztésben, gondozásban vagy fejlesztő felkészítésben legfeljebb a hatodik életévének betöltését követő augusztus 31-éig vehet részt. A gyermek képességeiről ötödik életévének betöltésekor a szakértői bizottságnak szakvéleményben kell ismételten nyilatkoznia.
Sajátos nevelési igényű gyermeket bölcsődébe próbaidővel lehet felvenni, melynek legrövidebb időtartama egy hónap.
A próbaidő letelte után a gyermekkel közvetlenül foglalkozó szakmai csoport (orvos, gyógypedagógus, gondozónő) együttes véleménye figyelembevételével kell dönteni a gyermek további gondozásáról. Elutasítás esetén a gyermeket további korai fejlesztése érdekében a szakértői bizottsághoz kell irányítani.
A sajátos nevelési igényű  gyermek bölcsődei elhelyezése történhet

a) egészséges gyermekekkel közös csoportban,

b) speciális bölcsődei csoportban.
A speciális csoportban elhelyezett gyermekek állapotától függően kell meghatározni az egy gondozó által ellátható gyermeklétszámot, ez azonban gondozónként három gyermeknél több nem lehet.

II./C/3. A bölcsődei gondozás- nevelés alapelvei

II./C/3.a) A gondozás és nevelés egységének elve

A gondozás és nevelés elválaszthatatlan egységet alkotnak. A nevelés tágabb, a gondozás szűkebb fogalom: a gondozás minden helyzetében nevelés is folyik, a nevelés helyzetei, lehetőségei azonban nem korlátozódnak a gondozási helyzetekre.

II./C/3.b) Az egyéni bánásmód elve
A gondozónő meleg, szeretetteljes odafordulással, a gyermek életkori- és egyéni sajátosságait, fejlettségét, pillanatnyi fizikai és pszichés állapotát, hangulatát figyelembe véve segíti a gyermek fejlődését.

II./C/3.c) Az állandóság elve

A gyermek személyi- és tárgyi környezetének állandósága ("saját" gondozónő-rendszer, felmenőrendszer, csoport- és helyállandóság) növeli az érzelmi biztonságot.

II./C/3.d) Az aktivitás, az önállóság segítésének elve
A biztonságos és tevékenységre motiváló környezet megteremtése, a próbálkozásokhoz elegendő idő biztosítása, a gyermek ösztönzése, megnyilvánulásainak elismerő, támogató, az igényekhez igazodó segítése, a gyermek felé irányuló szeretet, az elfogadás és empátia fokozzák az aktivitást és az önállóság iránti vágyat.

II./C/3.e) A pozitívumokra támaszkodás elve
A nevelés alapja a pozitív megnyilvánulások támogatása, megerősítése, elismerése.

II./C/3.f) Az egységes nevelő hatások elve
A gyermekkel foglalkozó felnőttek - a közöttük lévő személyiségbeli különbözőségek tiszteletben tartásával - a gyermek elfogadásában, öntevékenységének biztosításában egyetértenek, az alapvető erkölcsi normákat egyeztetik, nézeteiket, nevelői gyakorlatukat egymáshoz közelítik.

II:/C/3.g) A rendszeresség elve

Az ismétlődés tájékozódási lehetőséget, stabilitást, kiszámíthatóságot eredményez a napi események sorában, növeli a gyermek biztonságérzetét.

II./C/3.h) A fokozatosság elve
A gyermek új helyzetekhez való fokozatos hozzászoktatása segíti alkalmazkodását, a változások elfogadását, az új megismerését, a szokások kialakulását.
II./C/4./ A bölcsődei gondozás-nevelés feladatai
A bölcsődei gondozás-nevelés feladata a gyermek testi- és pszichés szükségleteinek kielégítése, a fejlődés elősegítése.

II./C/4.a.) Az egészséges testi fejlődés elősegítése
- a fejlődéshez szükséges egészséges és biztonságos környezet megteremtése,

- a primer szükségletek egyéni igények szerinti kielégítése,

- egészségvédelem, egészségnevelés, a környezethez való alkalmazkodás és az alapvető kultúrhigiénés szokások kialakulásának segítése.

II./4.b) Az érzelmi fejlődés és a szocializáció segítése

- derűs légkör biztosítása, a bölcsődébe kerüléssel járó nehézségek lehetőség szerinti megelőzése, ill. csökkentése, a gyermekek segítése az átélt nehézségeinek feldolgozásában,

- a gondozónő-gyermek között szeretetteljes, érzelmi biztonságot jelentő kapcsolat kialakulásának segítése,

- az egyéni szükségletek kielégítése a csoportban-élés helyzetben, az éntudat egészséges fejlődésének segítése,

- a társas kapcsolatok alakulásának, az együttélés szabályai elfogadásának, a másik iránti nyitottság, empátia és tolerancia fejlődésének segítése,

- lehetőségteremtés a gondozónővel és/vagy a társakkal közös élmények szerzésére.

II./C/4.c) A megismerési folyamatok fejlődésének segítése
- a gyermek életkorának, érdeklődésének megfelelő tevékenységek lehetőségének biztosítása,

- az önálló aktivitás és a kreativitás támogatása,

- ismeretnyújtás,

- a gyermek tevékenységének támogató-bátorító odafigyeléssel kísérése, megerősítése,

- gyermek igényeihez igazodó közös tevékenység során élmények, viselkedési és helyzet-megoldási minták nyújtása.

II./C/5. A bölcsődei élet megszervezésének elvei

II./C/5.a) Kapcsolattartás a szülőkkel
A szülők és a bölcsőde folyamatosan, kölcsönösen tájékoztatják egymást a gyermek fejlődéséről; ez alapvető fontosságú a személyre szóló bölcsődei gondozás-nevelés kialakításában, és a családokat is segíti gyermekük nevelésében. 

A tájékoztatás mindig őszinte, hiteles, személyes hangvételű (de nem bizalmaskodó), etikai szempontból megfelelő, az érintettek személyiségi jogait tiszteletben tartó.

A kapcsolattartásnak, tájékoztatásnak több formája van. Mivel mindegyik más-más szerepet tölt be, a cél minél többet alkalmazni közülük:


- beszélgetések – érkezéskor, távozáskor,


- szülői értekezletek: - hagyományos értekezletek,

                                              - szülőcsoportos beszélgetések


- hirdetőtábla,


- üzenőfüzet,


- írásos tájékoztatás, napló,


- nyílt napok,


- időpont-egyeztetés után egyéni beszélgetés,


- szervezett programok.

II./C/5.b) Családlátogatás

Célja: a családdal való kapcsolatfelvétel, a gyermeknek otthoni környezetben való megismerése. Az első családlátogatásra a beszoktatás megkezdése előtt kerüljön sor. 

A gondozónő: - ismerje a családlátogatás jelentőségét,

- a családlátogatáson hivatásának megfelelően viselkedjen,

- a szülők felé hitelesen képviselje azt, hogy a családlátogatás előnyös a gyermek szempontjából.

II./C/5.c) Beszoktatás (adaptáció) 
A szülővel történő fokozatos beszoktatás módszerének bevezetése, a bölcsődei gondozó-nevelő munka egyik fontos feladatát, a családdal való együttműködést helyezi előtérbe.

Az anya, vagy apa jelenléte biztonságot ad a kisgyermeknek, és megkönnyíti az új környezethez való alkalmazkodását. A kisgyermek és a gondozónő között fokozatosan kialakuló érzelmi kötődés segíti a gyermeket új környezetének elfogadásában, jelentősen megkönnyíti a beilleszkedést a bölcsődei közösségbe, csökkenti az adaptáció során fellépő negatív tüneteket (pl. étvágytalanság, súlyvesztés, nyugtalanság, sírás, tiltakozás, alvászavar, stb.).

A szülővel történő fokozatos beszoktatás módszerének feltételei: 

- a bölcsődevezető és a gondozónő korrekt tájékoztatással teremtse meg az együttműködés 
  feltételeit

- a szülő részéről a módszer elfogadása, és együttműködő részvétele
- a beszoktatás időtartama  a gyermek alkalmazkodásának segítése érdekében legalább 2 hét 
- a beszoktatás első hetében az anyával /szülővel/ együtt, a második héten már az anya /szülő/ 
   állandó jelenléte nélkül, de rövidebb és fokozatosan emelt idővel történjen

- a beszoktatás első hetében úgy kell a beszoktatási időt alakítani, hogy az anya a  
   gyermekével valamennyi gondozási műveletet elvégezhesse és a gondozónő ezeket  
   megfigyelhesse,
- a gyermek együttműködésétől függően a gondozónő az első napokban is kísérletet tehet egy-
  egy gondozási művelet elvégzésére az anya jelenlétében /kínálás, orrtörlés/

- a harmadik-negyedik naptól a gondozónő fokozatosan veszi át az anyától a gondozási   
  műveleteket

- a gyermek ébrenléti ideje alatt az anya rövidebb-hosszabb ideig távozhat a csoportszobából

- az alvás jelenti a beszoktatás alatt a legnagyobb nehézséget, ezért az anya még a második hét 
  végéig is tartózkodjon a bölcsődében az elaltatás ideje alatt, illetve az ébredés várható 
  időpontjában

- célszerű beszoktatási terv készítése, hogy a csoportban dolgozó gondozónők 
   összehangolhassák a beszoktatás sorrendjét és a gyermekek által ott töltött időt

- egy gondozónőhöz egy időben csak egy gyermek kerüljön beszoktatásra, hogy az adott 
   gyermekkel tudjon foglalkozni

- a gyermek bölcsődei életének kialakításánál, a szakmai elvek megszabta kereteken belül,  
  figyelembe kell venni az otthoni szokásokat

- a beszoktatás során a gondozónőnek az egész családot, nem "csak" a gyermeket kell 

   segítenie.

II./C/5.d) „Saját gondozónő" - rendszer

A "saját gondozónő" - rendszer a személyi állandóság elvén nyugszik a bölcsődei csoportban. A csoport gyermekeinek egy része /5-6 gyermek/ tartozik egy gondozónőhöz. A gondozás-nevelés mellett ő kíséri figyelemmel a gyermek fejlődését, vezeti a feljegyzéseket, törzslapját, naplóját, ő tartja számon az újabb fejlődési állomásokat. 

A gondozónő az ún. ölelkezési időben - az az időszak, amikor mindkét gondozónő jelen van - idejét elsősorban a "saját" gyermekei gondozására, nevelésére fordítja. A "saját gondozónő" szoktatja be a gyermeket a bölcsődébe és a bölcsődébe járás egész időtartama alatt ő a gondozónője, (felmenőrendszer).

A "saját gondozónő"-rendszerben több figyelem jut minden gyermekre, számon lehet tartani a gyermekek egyéni igényeit, problémáit, szokásait, elsősorban a "saját" gondozónő segíti át őket a bölcsődei élet során adódó nehézségeken.

II./C/5.e) Gyermekcsoportok szervezése

A bölcsődei gyermekcsoport létszáma 10 fő. (Különös figyelmet fordítani arra, hogy ezen létszám csecsemő csoportoknál ne legyen több!) Amennyiben szükséges, 12 főig feltölthető (120%-os feltöltöttség). A magasabb létszám szakmailag nem fogadható el. 
Egy gondozónő max. 6 "saját" gyermeket láthat el. 

II./C/5.f) Napirend

A jól szervezett, folyamatos és rugalmas napirend a gyermekek igényeinek, szükségleteinek kielégítését, a nyugodt és folyamatos gondozás feltételeit, annak megvalósítását kívánja biztosítani, megteremtve a biztonságérzetet, a kiszámíthatóságot, az aktivitás és az önállósodás lehetőségét. A napirenden belül az egyes gyermek igényeit, úgy kell kielégíteni, hogy közben a csoport életében is áttekinthető rendszer legyen, a gyermekek tájékozódhassanak a várható eseményekről, kiiktatódjon a várakozási idő. Ez egyben a csoport belső nyugalmát is biztosítja. A folyamatos gondozáson belül az egymást követő események (tisztálkodás, étkezés, alvás) a gyermek biztonságérzetét, jó közérzetét teremtik meg - s egyben kiiktatják a felesleges várakozási időt. A napirend függ a gyermekcsoport életkori összetételétől, fejlettségétől, szükségleteitől, de befolyásolják azt az évszakok, az időjárás, a csoportlétszám és egyéb tényezők is. 

II./C/6. A bölcsődei gondozás - nevelés főbb helyzetei

A gondozás (öltözködés, tisztábatevés, illetve WC használat, kézmosás, étkezés) és a játék a bölcsődei élet egyenrangúan fontos helyzetei, melyekben lényeges a gyermek szabad aktivitás iránti igényének és kompetencia érzésének erősítése.

II./C/6.a) Gondozás

Bensőséges interakciós helyzet gondozónő és gyermek között, melynek elsődleges célja a gyermek testi szükségleteinek kielégítése.

A szociális kompetencia kialakulásának egyik feltétele, hogy a gyermek csecsemőkortól kezdve aktívan vehessen részt a gondozási helyzetekben, lehetősége legyen úgy próbálkozni, hogy közben érzi a gondozónő figyelmét, biztatását, támogató segítségét. Sikeres próbálkozásait a felnőtt megerősítéssel, dicsérettel jutalmazza (mely növeli az együttműködési kedvet), a sikertelenségért viszont nem kap elmarasztalást. Lényeges az elegendő idő biztosítása, mivel az egyes mozzanatok megtanulása hosszú gyakorlást igényel. A felnőttel való kommunikáció érzelmi töltése, a gondozónőnek a gyermekről adott jelzései kihatnak az önelfogadásra, a személyiség egészséges alakulására. 

II./C/6.b) Játék

Játék a gyermekkor legfontosabb tevékenysége, amely segít a világ megismerésében és befogadásában, elősegíti a testi, az értelmi, az érzelmi és a szociális fejlődést. A gondozónő a játék feltételeinek biztosításával, és nevelői magatartásával támogatja az elmélyült, nyugodt játéktevékenységet, a kreativitást. A gyermek igényeitől és a helyzettől függően kezdeményez, szerepet vállal a játékban, annak tartalmát ötleteivel, javaslataival színesíti. A játék lehetőséget ad a társas kapcsolatok fejlődésére. A többi gyermekkel való együttlét örömforrás a kisgyermek számára, a társak viselkedése mintát nyújt, segítve a szociális képességek fejlődését.
III. 
SZAKMAI PROGRAM VÁRHATÓ KÖVETKEZMÉNYEI
- eredményessége, az ellátó rendszerben betöltött szerepének és hatásának értékelése -

Demográfiai adatokból tükröződik, hogy Kiskőrös közigazgatási területén is jellemző a lakosság elöregedése, valamint a munkanélküliek magas arány száma – 2009. november hónapban 15 %. Ebből következően látható, hogy városunkban egyre több szociálisan rászorult, illetve hátrányos helyzetű személy, akik részére szükségessé válik a megfelelő segítségnyújtás, támogatás az önálló életvitel fenntartásában, hatékony közreműködés a kialakult problémák megoldásában, segítve ezzel a szociális biztonság erősödését.

Intézmény működésének következményei – az ellátást igénybevevő személyeket érintően:

* emberi méltóság, állampolgári jogok tiszteletben tartása, 

* esélyegyenlőségi elv érvényesülése,

* egyéni autonómia megőrzése,

* életfeltételek javulása,

* kialakulnak azon képességek, mellyel jogait és érdekeit érvényesíteni tudja,

* aktív és hasznos tagjával válnak a társadalomnak,

* a gyermekek és felnőttek családban, otthonban élhetnek,

* javul a fogyatékossággal élő emberek önrendelkezési joga,

* társadalmi integráció megvalósul,

* normasértő magatartások csökkenek,

* megvalósul a helyi társadalom zavartalan együttélése.

Az intézménynek egyszerre kell az idősek ellátásának növekvő igényeit szolgálni, valamint a szociális ellátórendszeren belül más célcsoportok ellátását hangsúlyosabbá tenni. Minden egyes célcsoportnál kiemelt szerepet kell, hogy kapjon a prevenció, mely szemléletbeli változást igényel, ugyanakkor hosszútávon költségtakarékos megoldásokat jelent. 

A szakemberek elkötelezettsége és szaktudása, valamint a hivatali szándék erősíti a szociális hálót. Cél, hogy ez a háló sűrű, erős és jó minőségű anyagból legyen.

Szakmai program megvalósulása esetén legfontosabb eredményének tekintjük, ha az ellátottak életminősége, mentális-, fizikális-, egészségi állapota javul, illetve adott esetekben a szintentartást segíteni tudjuk és megakadályozzuk, vagy lassítjuk a hanyatlást.

IV. 
MÁS INTÉZMÉNYEKKEL TÖRTÉNŐ EGYÜTTMŰKÖDÉS MÓDJA
A szociális és gyermekvédelmi ellátórendszer hatékony működésének elengedhetetlen feltétele, együttműködni és kölcsönős segítő kapcsolatot kialakítani azon intézményekkel, szervekkel, melyek ellátási körében hasonlóan megjelennek a hátrányos helyzetű, támogatásra, segítségre szoruló személyek.

a.) Az együttműködéssel érintett szervek:

Az 1993. évi III. törvény 59. § (2) bekezdésében foglaltakon túl, az intézmény a hatékony működés érdekében, különös hangsúlyt fektet az alábbi szervekkel, intézményekkel történő együttműködésre: 


1./- a regionális módszertani intézménnyel,


2./- az intézmény fenntartójával,


3./- a térségben és a megyében működő hasonló profilú intézményekkel, 


4./- bentlakásos szociális intézményekkel,

5./- oktatási – nevelési intézmények,

6./- rendőrséggel,

7./- házi- és szakorvosi ellátással,
            8./- megyében működő hajléktalan szállókkal,

            9./- Kiskunhalas és Kalocsa kórházzal

          10./- Gyámhivatali, gyermekvédelmi szervekkel

          11./- Védőnői szolgálattal. 

 b.) Az együttműködés módjai:

1./ Együttműködés a regionális módszertani intézménnyel:

Az együttműködés során az intézmény:


- segítséget kap az ellátás megszervezésében, új módszerek bevezetésében,


- információt szolgáltat a tevékenységéről,


- szakmai tanácsot kérhet, 


- közreműködik a módszertani intézmény által folyatott szakmai ellenőrzésekben.

2./ Együttműködés az intézmény fenntartójával:

Az intézményfenntartóval való együttműködés többoldalú. Kiterjed a

- költségvetési, így pénzügyi és gazdasági tevékenységre, e tevékenység ellenőrzésére,

- szakmai feladatellátás nyomon követésére, ellenőrzésére,

- a szakmai program szerinti működésre stb.

3./ Együttműködés a térségben, megyében működő hasonló profilú intézményekkel:

A más hasonló intézménnyel való együttműködés során, az intézmények kölcsönösen tájékoztatják és segítik egymást az általuk szerzett információkkal, a tapasztalatokról, az alkalmazott új módszerekről, eredményeikről…. stb.

4./ Együttműködés a bentlakásos intézményekkel:

A bentlakásos intézményekkel való együttműködés célja a szociális ellátórendszer rugalmas együttműködése, melyben megvalósul a kölcsönös segítségnyújtás és párbeszédben az ellátást igénylő legmegfelelőbb szociális intézményi elhelyezése.

5./ Együttműködés az oktatási – nevelési intézményekkel:
Gyermekek védelmében célszerű azon intézményekkel együttműködni és egymás munkáját segíteni, melyek az óvodás és iskoláskorú fiatalokkal napi kapcsolatban vannak, a jelzőrendszer hatékony működése, a probléma időben történő felismerése és kezelése érdekében.  

6./ Együttműködés a rendőrséggel:

Kiemelt szerepet kap e szervvel történő együttműködés a gyermekjóléti- és családsegítő szolgálatnál megjelenő kliensek esetében. Nagyon fontos (különösen kiskorú esetében) az azonnal információ átadás és a probléma közös és hatékony, hosszútávon is eredményes kezelése érdekében. 
7./ Együttműködés az egészségügyi alap-, és szakorvosi ellátással:

Az egészségügyi alap-, és a szakorvosi ellátással való együttműködés folyamatos, a házi segítségnyújtást igénybevevők, valamint a családsegítő szolgálatnál megjelenő ellátottak érdekében. Cél, hogy minél korábban, célzottabb, személyre szabottabb ellátása történjen.

8./ Együttműködés a megyében működő hajléktalan szállókkal:

A városban megjelenő hajléktalan személyek v. egyéb körülmények miatt hajléktalanná vált ellátottak elhelyezése szükségessé az egymás kölcsönös ismerését, adott esetben támogató segítését.
9./ Együttműködés Kiskunhalas és Kalocsa kórházzal:
Mindkettő intézményben foglalkoztatnak szociális nővéreket, velük elengedhetetlen a napi munkakapcsolat, támogató együttműködés. Elsősorban ők azok, akik közvetítő, összekötő szerepet tudnak betölteni az intézményünk, az egészségügyi ellátó személyzet és az ellátott között – támogatva ezzel a kliens érdekét, megfelelő ellátását.
10./ Együttműködés a Gyámhivatalokkal, gyermekvédelmi intézményekkel:

Jogszabályi kötelezettségen túl, elengedhetetlen a kiskorúak védelme érdekében a hivatalos szervekkel történő együttműködés és napi munkakapcsolat.

11./ Együttműködés a Védőnői szolgálattal:

Csecsemőkorú gyermekek védelme érdekében a jelzőrendszer tagjaként, aktív szerep hárul e szolgálttal történő együttműködésre, információ átadására, segítő támogatására, szükség esetén közös családlátogatások megszervezésére keretében is. 
V.
 SZOLGÁLTATÁSOK MEGKEZDÉSE ELŐTT TETT INTÉZKEDÉSEK
Az intézményi ellátás, szolgáltatások igénybevétele önkéntes, az ellátást igénylő, illetve törvényes képviselője szóbeli v. írásbeli kérelmére, indítványára-, illetve korlátozottan cselekvőképes személy esetében a törvényes képviselő beleegyezésével történik.

1.) Szociális alapszolgáltatások igénybevételére vonatkozó szabályok:

A személyes gondoskodást nyújtó szociális ellátások igénybevételét az 1993. évi III. törvény 93-94. §, valamint a 9/ 1999. (XI.24.) SzCsM rendelet szabályozza a szociális szolgáltatás igénybevételének módját.

Az alábbi szociális ellátások igénylését a 9/ 1999. (XI.24.) SzCsM rendelet 1. számú melléklete szerint írásban kell kérelmezni:
· étkeztetés

· házi segítségnyújtás

· idősek nappali ellátása

Az alapszolgáltatást igénylő személy - a fenti ellátások esetén - az ellátás kérelmezésekor írásban nyilatkozik arról, hogy igénybe vesz-e más szolgáltatónál, intézménynél valamilyen alapszolgáltatást.
Családsegítő szolgáltatás igénybevételének, kapcsolat felvételének dokumentálása forgalmi naplóban történik.
Az ellátás megkezdése előtt – házi segítségnyújtás esetében - az intézmény tájékozódik az igénybevevő életkörülményeiről, egészségi állapotáról, szociális helyzetéről. Annak érdekében, hogy megfelelő, személyre szabott szolgáltatást tudjunk az ellátást igényvevőnek biztosítani vagy felajánlani, valamint tájékozódhasson az intézmény által nyújtott szolgáltatás elemeiről, feltételeiről, az intézményi térítési díjakról.

Az előgondozás az ellátást igénylő otthonában történik, az előgondozást végző személy a 9/ 1999. (XI.24.) SzCsM rendelet 4. számú melléklet szerinti adatlap kitölti.

Az egyszerűsített előgondozás alkalmával a gondozási szükséglet vizsgálat kezdeményezésére szolgáló kérelem kitöltése is megtörténik.

Az ellátás igénybevételének megkezdésekor az intézményvezető az ellátást igénylővel, illetve törvényes képviselőjével megállapodást köt. Nem kell az ellátottal megállapodást kötni a családsegítés igénybevétele esetén.
2.) Gyermekek napközbeni ellátása – Bölcsőde
A gyermek bölcsődébe történő felvételét a szülő, nevelő, gondozó – törvényes képviselő – kezdeményezi. Az ellátás igénylése a felvételi kérelemmel történik, a meghatározott mellékletek csatolásával együtt.
Az ellátás megkezdése előtt szülőértekezlet keretében, a szülőkkel ismertetni kell az intézmény működésére vonatkozó szervezeti felállást, az intézmény szakmai programját, működési rendjét, valamint a házirendet.
Felvétellel egyidőben a bölcsődevezető a szülővel megállapodást köt. 
VI. 
ELLÁTOTTAK KÖRE, DEMOGRÁFIAI MUTATÓI, SZOCIÁLIS JELLEMZŐI, ELLÁTÁSI SZÜKSÉGLETEI
VI./1.Étkeztetés – Házi segítségnyújtás

a.) Ellátottak köre

Étkeztetés 

(1) Az étkezés keretében azoknak a szociálisan rászorultaknak a legalább napi egyszeri meleg étkeztetéséről gondoskodunk, akik azt önmaguk, illetve eltartottjaik részére tartósan vagy átmeneti jelleggel nem képesek biztosítani.

(2) Szociálisan rászorult az a személy, akinek kora, egészségi állapota, fogyatékossága, pszichiátriai betegsége, szenvedélybetegsége vagy hajléktalansága miatt indokolt a szolgáltatás igénybevétele.

(3) A szociális rászorultság feltételeit a 9/1993. (VIII. 12.) önkormányzati rendelete a szociális igazgatásról és a szociális ellátásokról – részletesen szabályozza. A jogosultság feltételeként jövedelmi helyzet nem határozható meg.
Házi segítségnyújtás

- azon szociálisan rászorult személyek ellátását kell biztosítani, akinek egészségi állapota indokolja a szolgáltatás biztosítását és ezen feltétel meglétét orvosi igazolással igazolják.

b.) Ellátottak demográfiai mutatói – együttes adat az étkeztetésben és házi segítségnyújtásban részesülő személyekről
Szolgáltatást igénybe vevők életkor és nem szerinti megbontásban (2008.12.31.)
	Életkor
	Férfi
	Nő
	Összesen

	18 – 39 év
	1 fő
	-
	 1 fő

	40 – 59 év
	1 fő
	-
	1 fő

	60 – 64 év
	-
	4 fő
	4 fő

	65 – 69 év
	3 fő
	6 fő
	10 fő

	70 – 74 év
	7 fő
	10 fő
	17 fő

	75 – 79 év
	5 fő
	14 fő
	19 fő

	80 – 89 év
	6 fő
	14 fő
	20 fő

	90 – x év
	-
	-
	-

	Összesen
	 21 fő
	48 fő
	69 fő


Igénybevett szolgáltatások szerinti megbontásban - 2009.01.
	Szolgáltatás megnevezése
	Ellátottak száma

	Étkeztetésben részesül – elvitellel
	25 fő

	Étkeztetésben részesül – lakásra szállítással
	33 fő

	Házi segítségnyújtásban részesül
	36 fő

	Összesen
	94 fő


Iskolai végzettség szerinti megbontásban – 2009.01.
	Iskolai végzettség megnevezése
	Ellátotti létszám

	Nincs 8 ált. végzettsége
	40 fő

	8 oszt. általános iskolai végzettség
	33 fő

	Szakmunkás – szakképző iskola
	20 fő

	Középiskola
	-

	Főiskola, egyetem
	1 fő

	Összesen
	94 fő


Lakóhely elhelyezkedése szerinti megbontásban – 2009.01.
	Külterületen élő ellátottak száma
	Belterületen élő ellátottak száma
	Összesen

	21 fő
	73
	94 fő


Jövedelmi viszonyok szerinti megbontás – 2009.01.

	Rendszeres jövedelem összege
	Ellátottak száma

	Öregségi nyugdíjminimum 150 % alatti
	14 fő

	Öregségi nyugdíjminimum 150 - 300 % közötti
	75 fő

	Öregségi nyugdíjminimum 300 % feletti
	5 fő

	Összesen:
	94 fő


c.) Ellátottak szociális jellemzői, ellátási szükségletei:

Szolgáltatást jellemzően időskorú lakosság veszik igénybe, akik többnyire gyenge egészségi állapotban, egyszemélyes háztartásban élnek, nehéz anyagi körülmények között.

Az idős emberek többsége ragaszkodik otthonához, még önellátási képességeinek csökkenése, 

vagy átmeneti betegség esetén is, az ellátási szükségleteik ezen meghatározó körülmény miatt elsősorban a napi egyszeri meleg étel biztosítására, segítségnyújtás a háztartásvezetésében, az önálló életvitel fenntartásában, személyi és környezeti higiénia megtartására terjed ki.  

VI./2.Családsegítés 

b.) Ellátottak köre

Kiskőrös Város közigazgatási területén élő, illetve tartózkodó szociális és mentálhigiénés problémák, illetve egyéb krízishelyzet miatt segítségre szoruló személyek, családok.

c.) Ellátottak demográfiai mutatói – 2009. évi összesített adat
Szolgáltatást igénybe vevők életkor és nem szerinti megbontásban

	Életkor
	Férfi
	Nő
	Összesen

	  6 éves és fiatalabb
	19
	28
	47

	  7 – 13 éves
	197
	415
	612

	14 – 17 éves
	-
	7
	7

	18 – 59 éves
	158
	238
	396

	60 éves és idősebb
	88
	167
	255

	Összesen
	462
	855
	1 317 fő


Szolgáltatást igénybe vevők száma gazdasági aktivitás szerinti megbontásban

	Gazdasági aktivitás megnevezése
	Ellátotti száma

	Aktív kereső
	51

	Munkanélküli
	230

	Inaktív kereső
	366

	            ebből: nyugdíjas 
	255

	Eltartott
	670

	            Ebből: kiskorú (0-13 éves) 
	659

	Összesen
	1 317 fő


Iskolai végzettség szerinti megbontásban

	Iskolai végzettség megnevezése
	Ellátotti létszám

	Tanköteles kornál fiatalabb
	141

	Általános iskola 8 oszt. kevesebb
	649

	Általános iskola 8 osztálya
	375

	Szakmunkás – szakképző iskola
	107

	Középiskola, gimnázium
	42

	Főiskola, egyetem
	3

	Összesen
	1 317 fő


Lakóhely elhelyezkedése szerinti megbontásban

	Külterületen élő ellátottak száma
	Belterületen élő ellátottak száma
	Összesen

	343 fő
	974 fő
	1 317 fő


c.) Ellátottak szociális jellemzői, ellátási szükségletei:

A szolgálatot igénybe vevők jellemzően:

- alacsony iskolai végzettséggel rendelkeznek, ebből adódóan a foglalkoztatásuk a munkaerőpiacon szűkül, mely az anyagi biztonságot, megélhetés feltételeit negatív irányban befolyásolja,

- átlagon aluli lakáskörülmények között élnek, többen komfortnélküli lakásban,

- életvezetési képességek hiánya,

Hátrányos helyzetet erősíti, hogy az ellátást igénybe vevők közel 1/3 része külterületen él, nem rendelkezik gépkocsival, vagy egyéb közlekedési eszközzel, emiatt a közszolgáltatásokhoz való hozzájutás, a tájékozottság esélye lényegesen csökken. 

Ellátási szükségletek:

Családsegítő szolgálat, jellemzően „szegénygondozást” végez, emiatt az alapszükségletként az megélhetéssel, a jobb életminőséggel kapcsolatos ügyintézés, információnyújtás, az ellátásokhoz való hozzájutás, támogatások igénylésében való közreműködésre helyeződik a hangsúly. Az ellátotti kör kisebb rétegében jelentkezik azon igény, mely a személyiség fejlődését, képesség, jártasság kialakulását célozza, támogatva ezzel az egyenlő esélyeket a munkaerőpiacon, a társadalomban.

VI./3. Nappali ellátás – Idősek Klubja 

a.) Ellátottak köre

- Kiskőrös lakhellyel rendelkező, 18 életévüket betöltött, egészségi állapotuk vagy időskoruk miatt szociális és mentális támogatásra szoruló, önmaguk ellátására részben képes személyek.

b.) Ellátottak demográfiai mutatói

Szolgáltatást igénybe vevők életkor és nem szerinti megbontásban (2008.12.31.)

	Életkor
	Férfi
	Nő
	Összesen

	18 – 39 év
	
	1 fő
	1 fő 

	40 – 59 év
	2 fő
	1 fő
	3 fő

	60 – 64 év
	2 fő
	2 fő
	4 fő

	65 – 69 év
	1 fő
	3 fő
	4 fő

	70 – 74 év
	2 fő
	7 fő
	9 fő

	75 – 79 év
	
	6 fő
	6 fő

	80 – 89 év
	
	13 fő
	13 fő

	90 – x év
	
	1 fő
	1 fő

	Összesen
	 7 fő
	34 fő
	41 fő


Iskolai végzettség szerinti megbontásban

	Iskolai végzettség megnevezése
	Ellátotti létszám

	Nincs 8 ált. végzettsége
	 25 fő

	8 oszt. általános iskolai végzettség
	8 fő

	Szakmunkás – szakképző iskola
	5 fő

	Középiskola
	2 fő

	Főiskola, egyetem
	1 fő

	Összesen
	 41 fő


Lakóhely elhelyezkedése szerinti megbontásban

	Külterületen élő ellátottak száma
	Belterületen élő ellátottak száma
	Összesen

	1 fő
	40 fő
	41 fő


c.) Ellátottak szociális jellemzői, ellátási szükségletei:

A szolgálatot igénybe vevők jellemzően:

A szolgáltatást jellemzően időskorúak veszik igényben, mely abból is adódik, hogy a korábbi szabályozás alapján Idősek Klubjaként működött.

Az ellátotti kör alacsony iskolai végzettséggel rendelkezik, azonban a korábbi foglalkozásokat tekintve, nem jellemző a mezőgazdasági tevékenység, jellemzően munkahelyi alkalmazottak voltak, ebből következik, hogy a rendszeres jövedelem is magasabb az átlagnál. 

Egy személyes háztartásban élnek, rendezett lakáskörülményekkel, családi házas lakókörnyezetben. Az ellátást igénybevevők között magasabb arányban vannak nők. Egészségi, pszichés, fizikális állapotuk életkornak megfelelő. 

Ellátási szükségletek:

A szabadidő hasznos eltöltése, társaskapcsolatok megőrzése, elmagányosodás megelőzése, kulturális és egészség megőrző programok, rendezvények szervezése. A nappali ellátásban történő beszállítás azon ellátottak részére biztosított, akik az intézménytől távol laknak és mozgásukban korlátozottak, segédeszközt használnak. A nehezen mozgó és egyedül élő ellátottak részéről igényként jelentkezik a gyógyszer felíratás, kiváltás, bevásárlás, valamint a hivatalos ügyek intézésében való közreműködés.

VI./5. Gyermekjóléti Szolgálat 

a.) Ellátottak köre

· Azon kiskorú személyek, akik testi és lelki egészsége, egészséges személyiségfejlődése, családban történő kiegyensúlyozott nevelése nem biztosított, vagy veszélyeztetett. 

Helyettes szülői ellátás esetén, a társult önkormányzatok közigazgatási területén élő gyermekekre is kiterjed az ellátás.

b.) Ellátottak demográfiai mutatói (2008. évi összesen adat)
Szolgáltatást igénybe vevők életkor és nem szerinti megbontásban 

	Életkor
	Fiú
	Lány
	Összesen

	  0 – 5  év
	20 fő
	13 fő
	33 fő

	  6 – 13 év
	42 fő
	45 fő
	87 fő

	14 – 17 év
	33 fő
	16 fő
	49 fő

	Összesen
	 95 fő
	74 fő
	169 fő


Kezelt probléma típus szerinti megbontásban (halmozott adat)
	Megnevezés
	Kezelt problémák száma

	Anyagi (megélhetési, lakhatással összefüggő)
	36

	Gyermeknevelési
	69

	Gyermekintézménybe való beilleszkedési nehézség
	42

	Magatartászavar, teljesítményzavar
	34

	Családi konfliktus 
	24

	Szülők vagy a család életvitele
	67

	Szülői elhanyagolás
	39

	Családon belüli bántalmazás
	13

	Fogyatékosság, retardáció
	19

	Szenvedélybetegségek
	29

	Összesen:
	372


c.) Ellátottak szociális jellemzői, ellátási szükségletei:

Gyermekjóléti szolgálat ellátásában lévő gyermekek szociális jellemzői, a család működéséből, a családi környezetből adódóan következnek:

      -     megélhetési, lakhatási problémák,

· gyermeknevelési problémák,

· beilleszkedési nehézségek, magatartás- és teljesítményzavarok,

· helytelen életvitel, életforma,

· családi konfliktus,

· családon belüli bántalmazás,

· fogyatékosság, illetve szenvedélybetegség.

A szülők alacsony iskolai végzettségűek, jellemzően nem foglalkoztatottak, alkalmi munkából élők, illetve fizikai alkalmazásban lévők, ebből következően alacsony jövedelemmel rendelkeznek. 

A szülő jellemzően nem rendelkeznek, a megfelel életvezetési képességekkel, mely adódik a kultúrából, a szokásokból, a képzetlenségből, a társadalmi kirekesztődésből.  

Lakáskörülményeket tekintve széles a paletta, megtalálható a lényegesen átlagon aluli lakókörnyezet (olyan „épület”, mely nem lakásnak épült), illetve az átlagon felüli lakóházas környezet is.

Ellátási szükséglet - a gyermek érdekében, a szülő részére – jellemzően: életvezetési tanácsadás, segítő beszélgetés, hivatalos ügyintézés, információnyújtás, ellátásokhoz – támogatásokhoz való hozzájutás segítése, szükség esetén ruhasegély, lakhatási körülmények javítása érdekében bútorok, berendezések biztosítása (adománygyűjtés), valamint határozott fellépés a gyermeki jogok érvényesülése végett.

Folyamatos igény mutatkozik a pszichológiai, illetve jog tanácsadásra.

A gyermek egészséges személyiség fejlődése érdekében családi szabadidős programok-, rendezvények szervezése, nyári napközi biztosítása.

VII.
 ELLÁTÁS IGÉNYBEVÉTELÉNEK MÓDJA

Szociális alapszolgáltatások igénybevétele önkéntes, kivételt képeznek ez alól a rendszeres szociális segélyben részesülő, aktívkorú, nem foglalkoztatott személyek, aki számára a családsegítő szolgálattal az együttműködés kötelező.

Szociális ellátások közül, az igénybevételhez a 9/1999. (XI.24.) SzCsM rendelet 1. számú melléklete szerinti formanyomtatvány kitöltésével kell kérelmezni:

· étkeztetés,

· házi segítségnyújtás,

· idősek nappali ellátása.

Családsegítő szolgálat igénybevétele – az igénybe vevő és a családsegítő szolgálat kapcsolatfelvételének dokumentálásával, forgalmi naplóban történik. Abban az esetben, ha a családsegítő szolgálat igénybe vétele egynél több találkozást igényel, esetnaplóban kell dokumentálni, melyben a segítségnyújtás szakmai tartalmát, az ellátás igénylésekor írásban rögzíteni kell és az ellátást igénybevevővel aláíratni.

Gyermekjóléti alapellátások - személyes gondoskodás igénybevétele - ha a Gyvt. másként nem rendelkezik ​önkéntes, az ellátást igénylő vagy törvényes képviselője kérelmére, vagy beleegyezésével történik.

A gyermekjóléti szolgáltatás jövedelmi viszonyoktól függetlenül vehető igénybe. Igénybevétele az igénylő és a Gyermekjóléti Szolgálat családgondozója közötti szóbeli, vagy írásbeli megállapodás alapján történik.

Gyermekek napközbeni ellátása – Bölcsőde  
A./ A gyermek bölcsődébe történő felvételét a szülő, nevelő, gondozó – törvényes képviselő – kezdeményezi. Az ellátás igénylése a felvételi kérelemmel történik.
B./  A gyermek bölcsődébe történő felvételét a szülő hozzájárulásával:
a) a körzeti védőnő,

b) a házi gyermekorvos vagy a háziorvos,

c) a szociális, illetve családgondozó,

d) a gyermekjóléti szolgálat,

e) a gyámhatóság is kezdeményezheti.
f) a bölcsődébe történő felvételt fogyatékos gyermek esetén - a gyermek habilitációját segítő szakember és a közoktatásról szóló 1993. évi LXXIX. törvény 30. §-ának (3) bekezdésében, valamint 34. §-ának a) pontjában szabályozott szerv (szakértői bizottság) is kezdeményezheti, ha a bölcsődében a gyermek korai fejlesztése megszervezhető.
1997. évi XXXI. tv 42/A. § alapján – a bölcsődei felvétel során előnyben kell részesíteni azt a rendszeres gyermekvédelmi kedvezményre jogosult gyermeket, akinek szülője, vagy törvényes képviselője igazolja, hogy munkaviszonyban vagy munkavégzésre irányuló egyéb jogviszonyban áll.

C./ A szülőnek (törvényes képviselőnek) a gyermek bölcsődei jelentkezéséhez csatolnia kell:
- Házi gyermekorvos, vagy a háziorvos igazolását arról, hogy a gyermek egészségi állapota
  alapján bölcsődében gondozható.
- Szociális feltétel meglétének igazolása (határozat, B/2. pontban rögzített szakemberek írásos 
   igazolása……stb)   
- Munkáltatói igazolás

Felvételidőpontja: évente 2 alkalommal történik

a.) aktuális év augusztus 01 – 10-ig - beiratkozás alapján

b.) következő év január hónap         - pótfelvételi
Humán Szolgáltató Központ nyitva tartása: 

munkanapokon 7.30 – 15.30 óráig

Családsegítő szolgálat – Gyermekjóléti szolgálat ügyfélfogadása

                     Ügyelet             – hétfő, csütörtök, péntek    7.30  -  12.00

                                               - szerda                                7.30  -  15.30 

                    Fogadó óra       - hétfő, csütörtök, péntek   12.30  -   15.30     

                    Ügyfélfogadás szünetel:  kedden

Bölcsődei nyitva tartása

Fenntartó által meghatározott napi nyitvatartási idő:    10 óra

                                                                                       700 – tól   -  1700-ig

(Alapfeladatként nyújtott ellátás esetén egy gyermek, napi gondozási ideje a tizenkét órát nem haladhatja meg.)
Intézmény szolgáltatásaira vonatkozó tájékoztatás helyi módja:

1.) Polgármesteri Hivatal hirdetőtábla

2.) Polgármesteri Hivatal Népjóléti Osztályán elhelyezett szakmai program

3.) Új szolgáltatások esetén, a helyi médiákban való közzététel, tájékoztató

4.) Alkalmazott szórólapok elhelyezése közintézményekben

5.) Évente egy alkalommal helyi TV-ben intézmény bemutatás 

VIII.
 A SZOLGÁLTATÓ ÉS AZ IGÉNYBE VEVŐ KÖZÖTTI KAPCSOLATTARTÁS MÓDJA

A kapcsolattartás lehet közvetlen és közvetett.

Közvetlen kapcsolattartás valósul meg az ellátás során, személyes találkozás keretében. Az ellátást igénylő megjelenik az intézményben, illetve az intézmény munkatársai felkeresik őt az otthonában (ellátás vagy családlátogatás keretében) 

Közvettet kapcsolattartásra van lehetősége az ellátottnak, amennyiben családtagján, illetve egyéb személyen (pl: ismerős, háziorvos) keresztül veszi fel a kapcsolatot az intézménnyel.

Az intézmény telefonon és e-mailben is elérhető.

Tel.: 06 78/ 311-284        0036 70/3828-996

E-mail: humanszk@koroskabel.hu 
Panaszjog: az ellátás minősége, mennyisége, vagy egyéb jogainak sérülése esetén az ellátást igénybevevők, illetve törvényes képviselők panasszal élhet a Humán Szolgáltató Központ vezetőjénél, az intézmény fenntartójánál – Kiskőrös Város Önkormányzata képviseletében, Kiskőrös Város Polgármesterénél, illetve Bács-Kiskun megyében működő gyermekjogi képviselőnél. A panasz bejelentést megtehető írásban, vagy szóban.

Humán Szolgáltató Központ intézményvezetője: Bengő Margit

                      Elérhetősége:  78 / 311 – 284      v.      06 70/3828 – 996

                                              6200 Kiskőrös, Kossuth L. u. 27.

Kiskőrös Város Önkormányzata képviseletében: Domonyi László Kiskőrös Város Polgármestere
                      Elérhetősége:  78 / 311 – 122     6200 Kiskőrös, Petőfi tér 1.                                                            
Ellátottjogi képviselő:          Dr. Sümegi Annamária

                      Elérhetősége:  06 20/489 – 9535       

                      Fogadó óra:     minden hó első hétfőjén 1330 - 1430

                                                                    Filadelfia Otthon – 6200 Kiskőrös, Szűcs J. u. 12.    

                      Levelezési cím: 6200, Kiskőrös, Alkotmány út 76

Gyermekjogi képviselő:       Kátainé Lusztik Ilona

                      Elérhetősége: 06 20/489 – 9623       6200 Kecskemét, Balaton u. 24/C.

                      Fogadó óra:    minden hétfőn 8 – 16 óra közötti időpontban

IX.

ELLÁTOTTAK és a SZOLGÁLTATÁST VÉGZŐ SZEMÉLYEK JOGAINAK VÉDELMÉVEL KAPCSOLATOS SZABÁLYOK

a.) Ellátottak jogai

Az ellátotti jogok érvényesítése minden dolgozó feladata, az intézmény által biztosított szolgáltatást olyan módon kell nyújtani, hogy figyelemmel legyen az ellátást igénybevevőket megillető alkotmányos jogok (jog az élethez, emberi méltósághoz, a testi-lelki egészséghez, tulajdon, a személyes adatok, a magántitok védelme…stb), és az Szt-ben meghatározott ellátotti jogok maradéktalan és teljes körű tiszteletben tartására.

Vannak speciális helyzetben lévő ellátottak – szociális ellátásokat igénybevevők - akiknek sajátos egyéb jogai is megfogalmazásra kerülnek, pl: az akadálymentes környezethez való jog, az információhoz való hozzáférés joga, vagy az önrendelkezés joga.
Segítés, gondoskodás mellett, a jó szándék ellenére is, az ellátást igénybe vevők kiszolgáltatott helyzetben vannak. Fontos, a szociális szolgáltatás során az emberi és állampolgári jogok, az esély egyenlőség biztosítása, védelme.

Az ellátottnak joga van szociális helyzetére, egészségi és mentális állapotára tekintettel a szociális intézmény által biztosított szolgáltatásra, valamint az egyéni szükségletei, speciális helyzete, vagy állapota alapján az egyéni ellátásra, illetve az egyenlő bánásmódra.

Az ellátást igénybe vevőt megilleti személyes adatainak védelme, valamint a magánéletével kapcsolatos titokvédelem. Szolgáltatást végzőknek kötelességük biztosítani, hogy az ellátott adataihoz, az egészségi állapotával, személyes körülményeivel, jövedelmi viszonyaival kapcsolatos információkhoz illetéktelen személy ne jussanak hozzá.

Speciális jogok biztosítása alapján - fogyatékos embernek olyan szociális szolgáltatást kell nyújtani, amelynek során egyéni gondozásban részesül, képességeit, készségeit megfelelő módon fejlesztheti, illetve az állapotának fenntartására és javítására töreked kell törekedni. A szolgáltatást végzők tiszteletben kell, hogy tartsák a fogyatékos személy életvitelével kapcsolatos saját döntését, önrendelkezését, segítik társadalmi integrációját, kapcsolatainak alakítását. 

B.) Szolgáltatást végzők jogai

(1993. évi III. tv 94/L. §)

A szociális- és gyermekjóléti alapellátásban foglalkoztatottak, vagy munkaviszonyban álló személyek esetében biztosítani kell, hogy a munkavégzéshez kapcsolódó megbecsülést megkapják, tiszteletben tartsák emberi méltóságukat és személyiségi jogaikat, munkájukat elismerjék, valamint a munkáltató megfelelő munkavégzési körülményeket biztosítson számukra.

Közfeladatot ellátó személynek minősül az alábbi munkaköröket betöltő személy:

a) a házi segítségnyújtást végző szociális gondozó, ideértve a vezető gondozó,

b) a családgondozó,

c) előgondozással megbízott személy
Munkavállalókat:
- munkájával kapcsolatban megilleti az a jog, hogy hozzájusson a szükséges információkhoz,

- megilleti az a jog, hogy személyét megbecsüljék - amennyiben a tevékenysége megfelelő színvonalú - szakdolgozói tevékenységét elismerjék,

- a munkája során védelemre jogosult a vele szembeni jogsértő vagy etikátlan  bánásmóddal szemben,

- munkája során az ellátást igénybevevők, valamint gyermekek érdekeit tartja elsődlegesnek szem előtt, de ez nem sértheti egyéni, magánéleti, állampolgári érdekeit, jogait.
X.

HUMÁN SZOLGÁLTATÓ KÖZPONT DOLGOZÓI LÉTSZÁMA

Csoport összes dolgozói létszáma: 27,25 fő 







Gazdasági – Műszaki csoport:  3,75 fő

Humán Szolgáltató Központ szakdolgozóinak szakképzettsége


   


	Szakfeladat
	Munkakör
	Szakképzettség
	
	Szakfeladat
	Munkakör
	Szakképzettség

	Étkeztetés

1 fő
	Szociális segítő
	Szociális gondozó-ápoló
	
	Gyermekjóléti szolgálat

2,75 fő
	családgondozó
	2 fő ált. szociális munkás

0,75 fő óvodapedagógus

	Házi segítségnyújtás

4,25 fő
	Szociális gondozó
	1 fő szociális asszisztens
1 fő házi szociális gondozó

2,25 fő szociális gond-áp.
	
	Helyettes szülői hálózat
	Hely. szülői tanácsadó
	Felsőfokú szociális alapvégzettség

	Családsegítés

4 fő
	Családgondozó

Szociális segítő
	3 fő felsőf. szoc. alapvégz.
- ált. szociális munkás

1 fő pedagógus
	
	Gyermekek napközbeni ellátás

Szakképzettségi arány 100 %



	Nappali ellátás

2 fő
	Nappali ell. vez.
Szociális gondozó
	Szociális asszisztens

Szociális gondozó és ápoló
	
	Szakfeladat
	Munkakör
	Szakképzettség

	
	
	
	
	Bölcsőde  7 fő
	Vezető  1 fő
	Bölcsődei szakgondozó

	
	
	
	
	
	Gondozónő 6 fő
	2 fő csecsemő és gyerm. Gondozó

3 fő bölcsődei szakgondozó

1 fő gyermekgondozó


Gyermekek napközbeni ellátása


Bölcsőde


8,5 fő





Gazdasági  ügyintéző





Szociális alapszolgáltatás


11,25 fő








Gyermekjóléti alapellátás


2,75 fő





Gazdasági – Műszaki 


csoport





INTÉZMÉNYVEZETŐ


1 fő








Gyermekjóléti alapellátás


Szakképzettségi arány  100 %








Szociális alapszolgáltatás


Szakképzettségi arány 100 %





INTÉZMÉNYVEZETŐ


Szakképzett


- szakvizsgázott szociálpedagógus

